
PALAESTRA LATINA 

LITTERARUM LATINARUM COMMENTARII 
A SOCIIS CLARETIANIS EDITI 

ANN. XL (Fasc. I) — N. 209 M. Martio A. MCMLXX 


De viis ac rationibus quibus aetas puerilis per linguam 
et scriptores latinos ad humanitatem informanda est vel 
oratio adversus vias novas linguae latinae in scholis 

mediis discendae et tradendae (*) 


Quaeritur a nobis quibus modis pueri puellaeque linguam latinam 
optime doceantur. Mihi autem videntur pueri puellaeque non tam de 
lingua latina edocendi quam per linguam latinam educandi esse in 
iis saltem scholis quae vulgo «humanitates» vel «humaniora» optimo 
jure appellantur, quia pueros «humaniores» efficere cupiunt et ideo 
utuntur «iis artibus quibus aetas puerilis ad humanitatem informari 
solet», ut ait Cicero in oratione pro Archia poeta (4). 

Quam sententiam in primo Conventu Vitae Latinae jam satis 
probavisse mihi videor, cum illud Eduardi Herriot dictum illustra¬ 
bam: «Hominis cultura est id quod restat cum omnia oblitus est» **. 
Quod praeclarum dictum plerisque jocosum modo paradoxon viri 
doctissimi apparere solet, mihi autem cum humanae culturae opti¬ 
ma definitio tum puerilis educationis firmissimum fundamentum. 
Quid enim homo excultus oblitus est? Cognitiones vel notitias; quid 


* Quam dissertationem Prof. A. Grisart, grammaticus latinus et graecus 
Viroviaci Eburonum (Verviers) in Gallia Belgica et olim in Universitate La- 
val (Quebec) in Canadia, dixit in IV® Congressu Vitae Latinae die 2 m. Aprilis 
anno 1969 Avennione habito et nobis benevole misit. 

** Hanc quoque dissertationem «De veris causis et majoribus et minori¬ 
bus ob quas lingua latina discenda est et de optimis viis rationibusque quibus 
in scholis mediis tradenda est», lectam in l.° Congressu Vitae Latinae die 2 
m. Septembri anno 1956 Avennione habito, Palaestra Latina edidit. 

autem restat, cum eas oblitus est? Animi virtutes. Virtutes igitur 
puerilis animi exercere et acuere officium praecipuum est grammati¬ 
ci, cognitiones autem tradere et praebere munus secundum existi¬ 
mandum est. 

Nam his studiis id praesertim petitur et efficitur, ut puer tan¬ 
dem adulescentulus fiat completus et aeque libratus nec tam erudi¬ 
tus quam peritus nec tam instructus quam constructus nec tam 
institutus quam formatus et firmatus nec tam ad universitatem quam 
ad vitam atque, ut crebro et optime dicitur, «capite non tam bene 
pleno quam bene conformato praeditus» vel aliter et familiariter sto¬ 
macho non repletus cibo omnis generis sed capaci quemlibet cibum 
digerendi et concoquendi vel denique ut magni sit potius quam 
magna habeat vel franco-gallice «qu'il soit quelqu'un avant et afin 
d'etre quelque chose». 

Pueritia enim aetas peridonea est nondum ad metendum neque 
praecipue ad serendum sed proprie ad agrum colendum et imprimis 
ad terram arandam et ad sulcum altius imprimendum. Disciplinarum 
autem omnium quibus «humanitates» compositae sunt suum quaeque 
munus quasi proprium habet et docet et colit optime, id est melius 
quam ceterae: litterae latinae cogitandi dilucide, graecae disputandi 
acute, scientiae mathematicae argumentandi in abstracto, naturales 
observandi distincte, artes technicae laborandi callide, operariae mo¬ 
liendi certe, vel, ut aliter dicam, mentem efficiunt litterae latinae 
constrictam, graecae subtilem, scientiae mathematicae logicam, na¬ 
turales sinceram, artes technicae ingeniosam, operariae sollertem. 
Quae omnes virtutes inter se nullo modo adversantur, at optimo 
jure complent: itaque verae humanitates non ex litteris vel ex scien¬ 
tiis vel ex artibus constant, sed ex litteris et ex scientiis et ex ar¬ 
tibus 1 . 

Linguae ergo latinae in scholis mediis tradendae quae est intentio 
praecipua? Non ut linguam latinam, non ut cultum romanum, sed ut 
recte et clare cogitare et dicere et agere discant pueri in omni sermone 
et de quavis re. Lingua sane latina et cultus quoque romanus, id est 
historia litterarum, philosophiarum, scientiarum, artium, institutio¬ 
num romanarum, haud contemnendi vel neglegendi sunt, consilia ta¬ 
men secundaria potius quam lines primi putandi sunt: latinum non 


1. Praeterea in talibus humanitatibus Graecum a Latino separari non po¬ 
test: nam omnibus in vita opus est mente simul constricta et subtili, quae¬ 
cumque opera facturi sunt; id de ceteris quoque virtutibus et disciplinis dici 
potest et debet. Ad tale consilium implendum opus est unicuique disciplina¬ 
rum horis non tam multis quam omnino et optime adhibitis, id est in quibus 
intente elaboretur a discipulis qui et possint et velint. 

tam ut lingua vel ut doctrina discenda est quam ut disciplina exer¬ 
cenda, id est non tam ut consilium et finis quam ut instrumentum 
et modus adhibendus; grammatico autem latino non tam sententiae 
latinae quam ars sentiendi tradenda est 2 . 

Quibus opinionibus repugnant hodie professores multi qui vias 
novas instituunt ad linguam latinam non solum in conventibus adhi¬ 
bendam, sed etiam in scholis mediis tradendam. Errant illi primo 
in eo ipso quod res romanas ante virtutes humanas praeponunt, 
deinde quod vias et rationes linguarum hodiernarum, praesertim 
germanicarum, in linguis antiquis tradendis et discendis usurpari 
jubent, denique quod proponunt «quomodo» pro «quid» et «quid» 
ante «cur discendum sit» vel franco-gallico sermone «iis placent la 
«maniere» avant la «matiere» (la methode avant le contenu) et la 
«matiere» avant le «but» du cours». 

Nam primo, quod ad res pertinet, si prima intentio et finis prae¬ 
cipuus esset cultum populorum antiquorum tradere, id celerius et 
brevius et commodius fieret sermone patrio puerorum et magistro¬ 
rum et per doctores non linguarum antiquarum, sed vel historiae 
vel ceterarum disciplinarum, tanquam introductio historica ad eas. 
disciplinas, neque opus esset tot annos tot laboribus linguam difficil¬ 
limam ediscere: quod demum expetunt adversarii nostri 3 . 

Deinde, quod ad linguam pertinet, non eodem consilio linguae 
traduntur hodiernae atque antiquae: hodiernas enim idcirco pueri 


2. Dixi ego latinum non tam ut finem quam ut modum adhibendum 
esse, id est non tam interesse discipulum bene latine scire quam recte cogi¬ 
tare; attamen, tamquam modus, latinum primum habendum est non sane in 
ordine finium, sed certe in ordine temporum: latinum enim novisse et ratio¬ 
naliter novisse primum instrumentum est ut puer recte sentiat in omni ser¬ 
mone, sive latinus sive patrius sive alienus est. 

3. Dixi ego hominis culturam non praecipue esse hominum cultum; sic 
tamen loquendo non tam «cultum» a «cultura» secerno (Cicero ipse utrum¬ 
que vocabulum eodem sensu usurpare solet) quam cognitiones a virtutibus 
tanquam finem primarium ac praecipuum puerilis educationis; deinde tan¬ 
tum abest ut cultui romano adversarius sim ego ut hoc proponere audeam 
de cultu Romanorum (idem valet de Graecorum): ut primo in universitati¬ 
bus scholastici «classici» de eo penitus edoceantur (quod in patria mea non 
ubique fieri solet, etiam cum id in ratione studiorum inscribitur), deinde in 
scholis mediis pueri duarum vel etiam trium ultimarum classium ex horis 
quinque quae in patria mea linguae utrique antiquae adhuc conceduntur 
unam totam unice de cultu Romanorum erudiantur, sed patrio sermone per 
translationes et libellos breviter contractos ex libris Petri Grimal, Henrici 
Paoli, Hieronymi Carcopino vel aliorum, si tamen discipuli nobis praebeantur 
qui discere et cupiant et possint ita ut per quattuor reliquas horas in lingua 
et scriptoribus latinis penitus elaborare queant. Addo quod in patria mea 
discipuli sectionis illius quae «latina-scientifica» vocatur in duobus ultimis annis 

discunt ut legant, audiant, scribant, dicant recte et facile, antiquas 
autem ut rationaliter et subtiliter cogitare et dicere et agere queant: 
nam, ut supra dixi, sermones antiqui non tam ut linguae discuntur 
quam ut disciplinae exercentur. Ergo, quae in antiquis primas agunt 
partes —dico exercitationem virtutum—, ea in hodiernis secundas 
tantum sustinent; rursus invicem, quae in antiquis secundas —dico 
comparationem cognitionum—, ea in hodiernis optimo jure primas 
obtinent. 

Qua ex distinctione consequitur ut plane dissimiles esse debeant 
hodiernarum atque antiquarum viae ac rationes. Sic oportet disci¬ 
pulum primo vocabula et sententias et locutiones in hodiernis sta* 
tim et continuo in sermone ipso alieno usurpare et iterare, in anti¬ 
quis autem patienter inquirendo plane intellegere et explicare, atque 
ideo conversionem ex alieno sermone in patrium sermonem in ho¬ 
diernis quam minime, in antiquis autem quam plurime adhibere; 
deinde grammaticam et analysin grammaticalem et logicam in ho¬ 
diernis tantum ex usu et per occasionem transitu attingere, in anti¬ 
quis autem ordine et ratione exercere; tertio locos ex scriptoribus 
detractos in hodiernis multos et varios summa tim et leviter per 
intui tionem quam dicunt praesentiendo et suspicando percurrere, 
in antiquis autem paucos et selectos accurate et subtiliter per in¬ 
ductionem quam dicunt ratiocinando et inducendo perscrutari; quar¬ 
to scriptores in hodiernis a principio ante ipsa vocabula et gramma¬ 
ticam et syntaxin celeriter et cursim legere, in antiquis autem tar¬ 
dius post vocabula et grammaticam et syntaxin et analysin lente 
et strictim explanare; postremo cultum ipsum et ea quae hodie 
«realia» et «centra rerum eodem pertinentium» vulgo nuncupantur 
in hodiernis diligentissime explorare ad cultum populi alieni cognos¬ 
cendum, in antiquis autem moderate adhibere ad scriptores expla¬ 
nandos, atque denique, ut summan breviter contraham, in hodiernis 


scholarum mediarum per unam horam de cultu Graecorum docentur, at non 
discipuli illius sectionis quae «graeco-latina» appellatur. 

Certamen vero illud quod hodie instituitur inter virtutes humanas et res 
romanas aliud certamen renovat quod saeculo praecedenti exortum est inter 
philologiam et historiam: tum disputabant docti acerrime de «antiquitatis 
scientia» (Altertumswissenschaft) et de «philologia», utra finis ultimus esset 
studiorum sectionis «classicae» in universitatibus (atque etiam in humanita¬ 
tibus). Haec quaestio mihi quidem vana quaestio esse videtur, quoniam histo¬ 
ria philologiae servit cum de textu statuendo et interpretando agitur, philo¬ 
logia autem historiae servit cum de eventibus et causis et effectibus statuen¬ 
dis agitur; ista tamen controversia intervenire pergit cum hodie disputatur 
de finibus et consiliis primis et secundis linguae et cultus tradendi in scholis 
mediis: nam non multum interest inter «antiquitatis scientiam» et «antiquo¬ 
rum cultum». 

alienorum linguam et mores novisse, in antiquis autem suum ipsius 
ingenium acuere. 

Quamobrem analysis in hodiernis longe minoris, in antiquis au¬ 
tem multo majoris momenti haberi solet et debet. Analysis autem 
et synthesis inter maximas viri virtutes ducendae sunt, propterea 
quod in vita cuilibet adulto ad quaelibet opera conficienda in qui¬ 
buslibet litteris, scientiis, artibus quotidie omnino necessariae et 
maximo usui sunt: itaque in linguis antiquis tradendis et discendis 
analysis et synthesis plurimum colendae et exercendae sunt non 
solum tanquam viae ac rationes ad doctrinam atque disciplinam 
ipsam acquirendam, sed etiam tanquam fines et causae ipsae tra¬ 
dendi et discendi; in hodiernis autem tantum instrumenta auxiliaria 
habentur ad linguam perdiscendam et ad populum cognoscendum. 

Analysis tamen non est artificium illud quo grammatici omni 
tempore scientiam suam potius illustrare quam pueris lumen prae¬ 
bere solent et res notas per ignotas et dilucidas per obscuriores ex¬ 
planare, id est concreta scriptoris verba vocabulis in abstracto po¬ 
sitis mutare, quae ipsi nonnumquam falso sensu usurpant, pueri 
autem saepe non intellegunt atque ideo ne conantur quidem jam 
quaerere quid scriptor dicere voluerit, quia a magistris adsuefacti 
sunt ut in loco scriptoris verborum ea vocabula in abstracto posita 
requirant quae in illo «codice terminologiae grammaticalis» conti¬ 
nentur qui in patria mea grammaticis et discipulis imponitur; vera 
autem analysis non ista est, sed diligens investigatio qua pueri verba 
et sententias et locutiones dissolvunt, effodiunt, persecant eo con¬ 
silio, ut cogitationes et res ipsas sub vocabulis latentes penitus com¬ 
prehendant, nedum eas obliviscantur vel neglegant, verba et senten¬ 
tias et locutiones inquirendo: ita horologiorum refector, dum tiro 
est, horologia dissolvendo et dissoluta elementa iterum componendo 
artem suam discit. 

Synthesis deinde non est ars illa qua antiqui scriptores vel inter 
se vel cum recentibus comparari solito jubentur, cum tamen utro¬ 
rumque aliquot tantum locos pueri interpretati sint: ne sutor su¬ 
pra crepidam! Vera autem synthesis est aptissima conversio ex anti¬ 
quo sermone in patrium, quae ex profunda comprehensione gignitur 
et tantum post diligentem analysin effici potest et debet: synthesis 
enim quae «globalis» dicitur omnino subjectiva et libidinosa est; 
itaque, ut objectiva et vera fiat, diligenti analysi praeparanda est 
vera synthesis. 

Haec tamen aptissimae conversiones quae a pueris exigendae sunt 
nullo modo cum iis conferendae sunt quae olim «pulchrae infideles» 

nuncupari consueverant et nostro quoque saeculo nimis saepe heu! 
usurpantur a pueris et a magistris praesertim ab iis —sive philologi 
sive grammatici sive rhetores sive scriptores sive poetae sive sapientes 
sunt—• qui conversiones novas edunt non solum ad usum adultorum 
profanorum sed etiam magistrorum atque ipsorum quoque puero¬ 
rum: nam addunt, detrahunt, mutant cum vocabula et sententias 
tum cogitationes et stylum non solum in minimis sed etiam in ma¬ 
ximis rebus; «prope» et «fere» et «circiter» quasi deos colunt: quod 
pueris pessimo vitio verti solet, id sibi optimae virtuti tribuunt; sic 
non inviti sed libentes ac laeti «ex traductoribus traditores» fiunt 
et proverbium illud italicum «traduttore traditore» non experimen¬ 
tum tristissimum sed exemplum maxime imitandum habent. Si quis 
enim conversionem edit, necesse est eam conversionem aliam esse 
atque praecedentes conversiones: sic novitati singulari multo 
magis student quam veritati candidae; illis ergo, etiam optimo cui¬ 
que, aptissima conversio haec esse videtur: primo quam novissima, 
deinde perelegans, postremo fidelis, si quid posthac restat; at nostris 
discipulis non ita habenda est, sed primo quam fidelissima, deinde 
elegans, tertio demum non vero nova, sed modo propria, quantum 
fieri potest: nam non ut artifices transferre debent pueri, id est ut 
oratores et poetae, qui optimo jure adaptant et imitantur potius 
quam vere convertunt, sed ut opifices tirones, qui munus suum, mo¬ 
destum sane, sed efficax, probissime exercent, id est munus fideli¬ 
ter transferendi vel aptissime convertendi. 

Prius igitur quam convertat in patrium sermonem aptissime, 
alumno structura reperienda est diligenter vocabulorum, locutionum, 
sententiarum eo consilio, ut ossa atque oxeXetov, id est architectu¬ 
ram et situm et positum, dilucide perspiciat earum rerum et cogi¬ 
tationum quas scriptor complexit et aggregavit; deinde «trans¬ 
latio litteralis» facienda est, id est verbum pro verbo redden¬ 
dum, non tamen barbare, sicut in iis translationibus fieri solet quae 
«juxtalineares» vocantur, sed recto et emendato sermone patrio; de¬ 
nique «translatio litteraria» componenda et redigenda est, aliis, si 
opus est, vocabulis et locutionibus et sententiis, quam elegantissime 
potest vernaculi sermonis rationem et ingenium observando et 
scriptoris latini verborum ordinem animadvertendo, eum dico ordi¬ 
nem quo scriptor antiquus singularem significandi vim exprimere 
sibi proposuisse videtur: in hac ultima translatione, quae aptissima 
conversio dici potest, exsuperanda sane et transilienda est prima 
conversio qua verbum e verbo exprimitur, ita tamen ut non casu id 
prospere eveniat sed consulto et ut prius per verba traiciat et tra¬ 
ducat, non juxta verba... et sensum praetereundo, et tandem ut 

pars maxima et optima commentarii, quod ad grammaticam et ad 
stylum nec non interdum ad historiam et ad «realia» pertinet, in 
hac aptissima conversione servetur; ergo «primum... cogitare, dein¬ 
de... dicere», id est primum optime intellegere, deinde optime con¬ 
vertere, ut fidus interpres solet et debet *. 

Conversiones autem quae eduntur ad usum vel adultorum profa¬ 
norum vel grammaticorum et rhetorum vel etiam discipulorum scho¬ 
larum superiorum vel mediarum non aptae sunt ut eas imitando 
discipuli nostri ad humanitatem informentur: nam id tantum 
spectant translatores in iis conversionibus, ut summatim significent 
quid scriptor latinus vel graecus dicere voluerit; puero autem qui 
scriptores latinos et graecos convertere jubetur hoc praecipue spec¬ 
tandum est, non ut cognoscat et discat quid scriptor antiquus dixe¬ 
rit —ad id enim editae translationes sufficiunt—, sed ut, dum per 
certamen illud linguisticum ardens cum scriptore antiquo comminus 
pugnat, illius virtutes suas ipsius faciat et scriptor translatori re 
vera «auctor» fiat et puer praeterea virtutem pretiosissimam et diffi¬ 
cillimam exerceat probitatis intellectualis et moralis: non suas ipsius 


4. Translatio tamen quae cursiva appellatur atque etiam lectio cursiva 
non omnino abiciendae sunt, at non semper neque etiam saepe sed interdum 
et moderate adhibendae et exercendae sunt vel ad excitanda studia eo con¬ 
silio, ut pueri suis viribus magis confidant, vel tanquam praemium et re¬ 
missio. Cicero sane et Horatius et Hieronymus aliter sentire videntur, qui 
suadere cupiunt ne verbum e verbo exprimatur in conversionibus. Nam Ci¬ 
cero in libro De finibus bonorum et malorum (111,4) ita scribit: «Nec tamen 
exprimi verbum e verbo necesse erit, ut interpretes indiserti solent»; sed 
idem Cicero in libro De optimo genere oratorum (23) confitetur non ut inter¬ 
pretem sed ut oratorem se auctorem suum, Demosthenem, transtulisse. Item 
Horatius in Arte poetica (131) scribit: 

Publica materies privati juris erit si 

non circa vilem patulumque moraberis orbem 

nec verbo verbum curabis reddere, fidus 

interpres, nec desilies imitator in artum 

unde pedem proferre pudor vetet aut operis lex; 

sed constat poetam hic poetae jus defendere liberae imitationis, quae demum 
fidae interpretationi opponitur; praeterea Horatius ipse hic confitetur «fido 
interpreti» curandum esse ut «verbum pro verbo reddat». Denique Hierony¬ 
mus, qui Scripturas sanctas in sermonem latinum ex hebraico vel ex graeco 
transtulit, rogat in epistula quadam (LVII, 5, Patrologia Latina, XXII, p. 571) 
ut sibi interdum liceat non verbum pro verbo reddere, ut semper facit; at 
hic tantum jura expetit elegantiae latinae adversus eam consuetudinem quam 
nos translationem juxtalinearem appellare consuevimus, ne exempli gratia 
«stridorem Hebraicum» in lingua latina servare cogatur. 

sententias in loco scriptoris ponere, sed res obiectas quam diligen¬ 
tissime perspicere et «caracteres» quam verissime sermone patrio 
reddere non solum cogitationum et sententiarum sed etiam verbo¬ 
rum atque ipsius styli ita ut scriptor translatori auctor fiat, ut dixi, 
non translator scriptori, et ut translator auctorem re vera suum faciat, 
non se ipsum scriptorem novum faciat. Puer enim erga scriptorem 
identidem se gerere debet ut olim logographus erga patronum sole 
bat et suam ipsius personam non extollere, at maxime oblivisci, ut 
patroni personae quam maxime serviat et quasi nubat: sic ipse, 
quasi praegnans ab auctore, partum geret atque personam novam 
in se ipso efficiet. 

Translatores contra hodierni miro modo agere mihi videntur. 
Nam primo, si quid est difficile comprehensu vel translatu, «apo¬ 
riam» circumeunt et quasi eludunt vel paraphrasi vel peri¬ 
phrasi cujus sensus incertus est. «At, dixerit quispiam, gram¬ 
maticus vel rhetor cum pueris locos tantum aliquot transfert: ergo 
ei otium est ad transferendum lente et penitus; illi autem longa et 
multa opera transferunt: itaque iis necesse est celeriter et summa- 
tim convertere». Quis eos cogit tanta et tot opera tam celeriter in 
sermonem patrium traducere? «De minimis non curat praetor », res¬ 
pondetur; at praetor elegit et designat alium ad decernendum de 
iis rebus quae ipse judicare non dignatur: cur non et ipsi jubent 
vel saltem sinunt alium, vel discipulum suum, convertere, cui plus 
otii vel temporis vel curae est? Nam cur tandem doctor peritissi- 
mus cujusdam scriptoris advocetur et elegatur ad convertendum, 
nisi ille auctorem suum melius et magis penitus tractet quam gram¬ 
maticus et pueri scholarum mediarum? Hos, qui honestissima cum 
religione apud illum difficultatum solutionem quaerunt, ille in an¬ 
gores novos praecipitat. Deinde translatores illi hodierni in praefa¬ 
tione sua asseverant se stylum religiose observavisse et servavisse 
scriptoris latini vel graeci, sed re vera suum ipsorum stylum colunt: 
quod dilucide apparet cum idem translator diversos scriptores lati- 
nos vel graecos in patrium sermonem convertit. Denique iidem saepe 
libros ad grammaticam vel stylisticam tradendam edunt, in quibus 
excellentissima praecepta magistris et pueris praebent ad locos et 
sententias et scriptores latinos vel graecos intellegendos et reddendos, 
atque differentias et distinctiones et colores tam strictim discer¬ 
nunt ut quasi peccatum mortale videatur ea non perspicere et ser¬ 
vare et reddere in sermone patrio; at. cum ipsi convertunt 
in patrium sermonem scriptores, locos, sententias, locutiones, 
vocabula, omnino neglegunt eas differentias, velut si ipsi su¬ 
pra eas leges essent quas optimo jure edixerunt, quia fide- 

litatem elegantiae et novitati postponunt: num illae distinctiones 
tantum ad commentarium pertinent, non ad translationem? Mihi ta¬ 
men, quicquid cogitationem et stylum scriptoris antiqui melius et 
magis penitus intellegere cogit, in translationem servari debere vi¬ 
detur et, quantum fieri potest, sermonem ipsum patrium locupletari 
sic ut scriptor revera auctor fiat, id est ut lectores augeat, non a le¬ 
gentibus augeatur, quod saepissime fieri solet. Tria autem sunt quae 
inter se stricto ordine sequi debent nec ullo modo confundi possunt: 
primo quid scriptor dixerit, id est conversio in patrium sermonem; 
deinde, quid scriptor dicere voluerit, id est commentarius, quo ex¬ 
planatur non solum quid scriptor significare in animo habuerit, sed 
etiam quomodo et quare id dixerit et ita dixerit et eo loco dixerit; 
tertio quid de iis omnibus rebus hodie censeri possit vel debeat, id 
est judicium. Conversio autem et commentarius et judicium nimis 
saepe in translationibus editis confunduntur sub nomine uno con¬ 
versionis: hoc vitium maximum a nostris discipulis diligentissime 
arcendum est. 

Sed jam satis de aptissima conversione disputatum est, quae 
mihi vera synthesis et ideo maximi momenti habenda esse visa est, 
viarum autem novarum fautoribus minoris atque etiam parvi mo¬ 
menti. Grammaticam deinde et syntaxin iidem viarum novarum fau¬ 
tores solum per occasionem locorum et scriptorum attingi jubent 
in antiquis scriptoribus sicut in hodiernis. Hae sane disciplinae stu¬ 
dendi et laborandi pueris tantum idcirco discendae sunt, ut scripto¬ 
res facile legantur et intellegantur, sed ob eam ipsam causam prius 
exponendae et exercendae sunt quam scriptores explanentur: ne ara¬ 
trum ante boves! Non certe cunctae regulae et exceptiones traden¬ 
dae sunt, verum modo elementa, immo principia sola, styli etiam po¬ 
tius quam grammaticae et syntaxis, sed ea firmissime perdiscenda 
et ediscenda ordine et ratione, non tamen dogmatice nec per de¬ 
ductionem, sed systematice et per inductionem. Grammaticam certe 
et syntaxin et analysin nos olim pueri nimium et nimis mature et 
nimio ordine didicimus, pueri autem hodierni, viis novis volentes 
nolentes adstricti, parum et nimis tarde et nullo ordine discunt: 
nonne recta via est eas artes satis et satis mature et ordine satis 
lucido tradere et discere? Non multa, sed multum: «est modus in 
rebus». 

In sermonibus enim antiquis discendis et tradendis, si non pagi¬ 
nas centum celeriter et summatim legit puer, sed tantum paginas 
decem lente et penitus explorat, finis et consilium discendi expletur, 
id est ars sentiendi et dicendi; in hodiernis autem, si decem tantum 
paginas explicat puer pro eo ut centum legat, non satis linguae dis- 

cit et ideo destinata non ferit et finem praecipuum non obtinet, 
qui est linguam alienam discere et populum alienum cognoscere. 
Aliis sane temporibus, exempli gratia Renascentis Antiquitatis, ma¬ 
gistris fortasse licuerat a scriptoribus latinis initium capere: nam 
eorum discipuli strictim selecti erant et per decem in die horas lin¬ 
guae latinae operam dabant, id est quinque sub magistro, quinque 
per se ipsos laborantes (ex his quinque unam dimidiam horam ad 
sermonem patrium exercendum: sic Iohannes ipse Racine XVII° 
saeculo laborare solebat puer); grammaticam tamen et syntaxin et 
analysin non neglegebant: nam numquam de iis rebus tantum dispu¬ 
tatum est quantum illis temporibus. Quid autem de hodiernis dis¬ 
cipulis? Quid de horis quae Latino adhuc conceduntur? 

At denuo iidem viarum novarum fautores praedicant oportere 
non verba sed rem tenere, id est per scriptores romanos populi ro- 
mani cultum et mores et vitam etiam quotidianam explanare atque, 
ut in linguis germanicis tradendis liber inscribitur «L'allemand et 
1'Allemagne par les textes», ita «Latinum et Latini per locos» inscri¬ 
bendum esse et tradendum et discendum. Attamen ex antiquis non 
antiquum, non novum quaerendum et petendum est, sed humanum; 
deinde, si loci et scriptores latini tanquam documenta cultus romani 
vel etiam humani adhibenda sunt, necesse est pueros ea documenta 
per se ipsos convertere posse in sermonem patrium atque ideo lin¬ 
guam ipsam latinam, id est vocabula et grammaticam et syntaxin, 
ante novisse quam scriptores legant et intellegant; si non ipsi con¬ 
vertunt sed magistrum convertentem audiunt vel translationes edi¬ 
tas legunt, non opus est linguam ipsam discere: quod demum expe¬ 
tunt denuo adversarii nostri. 

At aiunt viarum novarum fautores utrumque simul agi posse, 
id est scriptores latinos adhibere et tanquam instrumenta ad linguam 
latinam discendam et tanquam documenta ad cultum Romanorum 
cognoscendum; re vera, ut aiebant antiqui, «uno in saltu apros ca¬ 
pere duos» vel «simul flare sorbereque haud facile factu» vel, ut ho¬ 
die dicitur, «qui lepores duos captat, is neutrum capit»: ergo non 
simul, sed unum post alterum! Ii sane qui linguarum antiquarum 
doctores futuri sunt locos et scriptores latinos tanquam documenta 
adhibere possunt in universitatibus, quia jam antea latine sciunt 
vel scire existimantur, sed pueris, qui suum patrium sermonem sae¬ 
pe non satis tenent, prius latine discendum est quam documenta 
latina usurpare possint: nam lingua latina pueris multo difficilior 
est quam lingua germanica, etsi de ea re plane dissentiunt docto¬ 
res nimis docti de lingua et scriptoribus et rebus romanis, parum 
docti de pueris: ludunt ipsi latino Plautino vel Taciteo vel etiam 

Viventi, sed numquam pueros 12 vel 18 annos natos de primis ele¬ 
mentis vel de ultimis docuerunt. 

At contendunt viarum novarum fautores fabricando fieri fabrum 
et, sicut futurum natatorem in aquam, sic discipulum in medias res... 
Romanas statim proiciendum esse; quod quidem iter optimo cuique 
ingenio forsitan aptum esset, quia talibus ingeniis vere non solum 
non via sed ne magister quidem opus est; at non mirum est pleros- 
que nostrorum discipulorum sic natando celeriter et penitus sub¬ 
mergi aquis romanis. 

Postremo ii qui paedagogiam novam et imprimis «centra rerum 
eodem pertinentium» insectantur asseverant id maxime referre quod 
ad pueros ipsos pertinet et puerorum ipsorum interest vel etiam 
quod ipsi pueri ad se pertinere et sui ipsorum interesse putant atque 
ideo, quod eos ad studium allicit, id potissimum praebendum et ele- 
gendum esse, 

ut pueris olim dant crustula blandi 
Doctores, elementa velint ut discere prima, 

quemadmodum Horatius ait in primo Sermonum (I, 1,25-26) 

Quod ad pueros pertinet et puerorum interest, id quidem referre 
atque etiam multum referre et multo magis referre ad eligendam 
materiam quam id quod magistrum ipsum allicit, quis negat? At 
maxime referre, id ego non concedo. Nam «quid» non ante «cur» 
ponendum est; deinde omnia ista verba «interest», «pertinet», «cen¬ 
trum», ambigua sunt nec eadem significant: nam «centrum earum 
rerum quae in eumdem locum concurrunt» est tantum «centrum 
earum rerum quae de eadem re agunt» vel etiam «centrum earum 
rerum quae sub eodem vocabulo agitari possunt», exempli gratia 
de optima re publica, de libertate ac servitute, de voluptate ac feli¬ 
citate et de aliis ejusdem farinae; sed talia centra non eadem sunt 
atque «centra earum rerum quae pueros delectant et alliciunt ad 
studendum» neque eadem atque «centra earum rerum quae et co¬ 
lere et novisse puerorum interest» neque «a fortiori» eadem atque 
«centra earum rerum quae novisse et coluisse intererit cum pueri 
seniores facti erunt»; sensus autem omnes latent sub eodem nomine 
qui franco-gallice dicitur «centre d'interet» et tam ambiguum est 
quam nomen ipsum «interet»; ea tandem diversa centra non fines 
et proposita et consilia haberi possunt disciplinarum tradendarum, 
sed tantum modi et instrumenta ne ad alliciendos quidem animos 
puerorum, sed solum ad colligendas cognitiones vel notitias quae 
sub eundem titulum vel etiam sub idem vocabulum convenire vel 
colligi possunt: porro colligere atque etiam res ipsae collectae ne¬ 
que centra neque consilia existimanda sunt. 

Postremo quid «ad pueros pertinet» magis? Utrum crustula et 
condimenta an panis et caro? Utrum id quod eos delectat antequam 
didicerint an id quod per totam vitam eorum intererit postquam di¬ 
dicerint? Utrum puero jucundissima an viro futuro maxime neces¬ 
saria? «Sit liber studiis salubrior quam dulcior», respondit jam Quin¬ 
tilianus (111,4,1); bonus quidem magister, cum materiam utilissimam 
elegerit, eam quam gratissimam reddere conabitur, sed ipsa materia 
non voluptatis sed utilitatis causa est elegenda. 

(Proximo fasciculo sequetur atque finietur haec disputatio). 




Albertus Grisart 

URBINAS 


PEREGRINATIO 


Carmen 

in Certamine poetico Hoeufftiano 
magna taude ornatum 


Collibus ut geminis, Urbinum, extolleris, altum 
tamquam si properes quam primum visere caelum, 
ac totum cupias perfundi lumine solis! 

Hic sinuosa domus veteres via scindit utrimque 
acclinisque petit, sensimque excelsius urget, 
culmina contingat citius quo summa viator, 
unde patent visus oculorum longius acres. 

Quin et aperta nitet multo exornata fenestra 
flore, vias late grato qui spargit odore. 

Dulcis at interea vox exaudita canentis, 
interiore domo dum tractat pensa, puellae 
corda repente movet, gressusque ita sustinet hospes 
ante fores, quo laetitiam magis hauriat inde. 

Immotum hic tempus, minime fluxisse videtur. 
Tecta, vias, necnon homines ita protulit aetas 
immutata, sibi similes huc usque per aevum. 

Cujus in ore vides fugitiva micare puellae 
lumina, vix Raphaelis eam liquisse tabellas 
credideris, quibus aeternum producitur aevum. 
Purus et intactus rerum nitor exstat ubique 
praeteriti nulla velatus temporis umbra. 

Ardua sed postquam collem via contigit altum, 
hic plateam videas miro splendore patentem. 
Suppositis gradibus nitidas assurgit in auras 
quae divina sacris addicta est ritibus aedes, 
supplicibusque piae turbae sonat intima votis. 

Quam juxta domus ingenti stat mole superba, 
aetatis fusco praelongae obducta nigrore. 

Marmoreae postes huic fastigantur in arcum 
et stridente fores versantur cardine ahenae. 

Inde breves camuro superas si fornice fauces, 
area dein, inopina prius, tibi panditur ampla, 
finit et exornat quam altis suffulta columnis 
concinno inter se discretis porticus arcu. 

Non hominum domus haec, potius sed sacra deorum 
aula putanda, nitet sculpto quae marmore tota. 

Huc animo fingas descendere milite saeptum 
conspicuum naso Fridericum ex ore cavato. 

Aurata post veste gradus Baptista decora 
passibus aequa terens, lente delabitur uxor, 
pulchra puellarum sequitur quam rite caterva, 
florida ubi belle coma jungitur aurea nigrae. 

Adveni tamen hanc claram peregrinus in urbem 
non ut facta ducis repetam, cui bellica virtus 
aeternam laudem peperere et munera pacis, 
non ut mente pia, Raphael, tua tecta revisam, 
cujus perpetuo tabulae afficientur honore, 
multa dolens genus humanum dum sole fruatur. 

Nec tua nunc, Donate, vagus vestigia sector, 
mira qui arte aedes superas extollis ad oras. 

Hic puerum quaero timido cui dulcis oberrat 
risus in ore, genae roseoque pudore rubescunt, 
blanda sed interdum radiant quid lumina maesti. 

Te memor hic quaero vix prima aetate vigentem, 
mitis Ioannes, omnis cui terra canenti 
ipsa dedit vocem. Rerum nain discere sensus 
unus eras doctus: cur primo mane niteret 
e foliis pendens nocturni stillula roris, 
umbrosa quid avis garriret in arbore laeta, 
laetitiam flores vario cur germine ferrent, 
quae vox e tumulis exiret blanda tuorum, 

aeterna fruitura tuo post carmine vita. 

Sollicitus rerum species percontor inanes, 
ut tua, qualis erat, redeat mihi mitis imago. 

Si, quibus ipse puer laetae jam somnia vitae 
dulcia condebas, viso haud improvidus aulas, 
te manibus tueor vates tractare latinos. 

Vergilius comes est sacrarum in monte sacerdos 
Musarum, atque docet te carmen Horatius ipse. 
Quapropter proprios conaris condere versus. 
Suspicis alta silens aulae laquearia, primos 
deinde seris charta quodam cum murmure sulci 
quos grato Musae dederunt tibi munere versus. 
Inserto digitis calamo haec nigra semina glebis, 
candida quas servat proscissas pagina, mandas. 

Ad procul interesa fugitivis labilis alis 
avolat hinc, dulcemque petit mens sedula terram, 
qua pater et natis sollers implumibus escam 
comparat, atque suo nidum sub fronde tepore 
aeria refovet contextum provida mater. 

Prata juvant memorem liquidis circumlita rivis, 
errantes teneris quos frondibus ulmus opacat! 
Autugit ante malas messorum exterrita falces 
atricapilla suis exstructum linquere natis 
nuper humi nidum demessa ob fena coacta. 
Oblatam in stabulis lentus bos ruminat herbam. 

At medium sol in caelo cum fervidus orbem 
attigit, arbor humi demittit languida frondes, 
agricolae lassi repetunt tunc tecta labore. 

Felix ut pueris laete circumdata ridet 
mensa, nitent quorum ut flores vaga lumina verni! 
O Romaniola, ut memori sub corde recurris 
semper Ioanni, qui te prope diligit unam! 

Frugibus et cultu patriae sed terra videtur 
haec similis, pratis discreta et pinguibus arvis. 

Ergo animis simul ac conceditur hora remissis, 
tunc placet angustis excedere moenibus urbis 
frugiferas petere atque obliquo tramite valles 
cum sociis, vel summa attingere culmina collis. 
Caeruleis caeli splendorem haurire videris 
luminibus. Nunc per spatia infinita vagaris 
nec tamen ignoras quae in mundo grata gerantur. 
Quo vero properat niveo velamine nubes 
exornata mari surgens? Cur ruris alauda 
triticeum gleba infossum granum arripit, atque 
in caelum volat atque serit vaga cantibus auras? 

Interea socii miscent risusque jocosque, 
ac modo concordi procedunt agmine densi, 
in varios coetus modo spargitur inde caterva. 

Ast procul amota sequeris quasi mente sodales 
et quod fallit eos loca contemplaris amoena. 
Proscissis glebis hic semina condit arator, 
dum catus e ramis operam miratur, et escam 
optatam sperat passer sibi posse parare, 
occatum rostro si agrum rimetur acuto. 

Ne nimis effossae sint credita semina terrae, 
heu, fortasse times, inopi metuisque volucri. 

Quae per rura vides lente progressus amoena, 
omnia suppeditant suaves tibi pectore sensus, 
atque animi species pariunt, quae carmine fictae 
deinde tuo poterunt hominum recreare dolores. 
Arbutus et raris et multis fagus opaca 
frondibus, et tenui quae pendet aranea filo, 
quae sollers apis aut per florea rura vagatur, 
aut munire favos properat vel condere ceras, 
flatibus et zephyri lente quae flectitur herba, 
et qui vere novo tepidis flos panditur auris, 
haec memor instincto Musis sub pectore servas 
quae celebrata tuo semper post carmine vivent. 

Quare haud immerito tua mens super aethera velox 
tendit iter, levibus similis prope facta cometis, 
una cum sociis quos summo vertice collis 
lenibus ad caelum mittis spirantibus auris. 

Ut pariter tecum cupiunt certare sodales! 

Chartea scuta gerunt, calamis distenta tenaci 
glutine compactis, filisque e pluribus unum 
in glomus aggeritur, vix quod manus altera gestat. 

E scopulo veluti reflua qui alliditur unda, 
postquam tempestas ventorum saeva resedit, 
exsilit extemplo scruposis cautibus agmen 
occupat et caeli nitidi spatia alta larorum, 
aer caeruleus distentis albicat alis, 
haud secus oblongis caelum fervere cometis 
incipit, et laetis resonant mox vocibus aurae. 

Candida saepe mari ut ventis afflata secundis 
vela tument, raptim liquidum sic aera carpunt 
tamquam si certent excelsius ire cometae, 
quos et corde simul pueri et clamore sequuntur. 

Qui lembus nitidas tetigit vix charteus oras 
pone levi cauda ventis fluitante decorus, 
excussis alius veluti cito decidit alis 
post alium, putrique solo delapsus inhaeret 
aegre dum fletus pueri gemitusque refrenant. 

Unus at immotus rutilo sub sole cometes 
fulget adhuc, filo digitis quem lene voluto 
mittis, Ioannes 1 , sensim necopinus ad astra, 
donec caeruleis nitet aeque ac sidus in auris. 

Suspiciunt pueri, trepidoque stupore tenentur, 
lumina prodigio nequeunt abducere miro. 


1. Adnotatio. — Ioannes Pascoli alumnus fuit Urbinatis ephebei, quod a 
Raphaele Sanctio nominatur. Quod ad cometas pertinet, confer ejusdem poe¬ 
tae carmen, cujus titulus «L'aquilone», Gallice vero cerf-volant. 

Haud aliter fulgent tua carmina sideris instar, 
vertere semper erit nobis quo lumina gratum, 
seu miserae petimus maesti solacia vitae, 
seu meliora sequi gnavi conamur, et omnes 
amplecti volumus concordi pectore fratres, 
jungere et inter nos jucundae foedera pacis. 


Theodorus Ciresola, Professor 

Viale Brianza, n. 22 

MEDIOLANI (20127 Milano) in Italia 



CICERONIS SPECIMINA 


Praefatiuncula 

Quae in IV.° Congressu Vitae Latinae —mense aprili, superiore 
anno 1969, Avennnione— acta sunt, omnes grata tenemus memoria. 
Multa eaque optima ibi a claris viris exposita sunt ac relata. Atta¬ 
men, nonnulli in errorem forsitan induci possint ex novis illis «me¬ 
thodis activis» quae propositae sunt. Ne tamen rerum novitate ni¬ 
mium allici neque irretiri patiamur. 

Etenim, subsidia et instrumenta novae methodi activae optima 
quidem sunt, si suo tamen collocentur loco et cum studio gramma¬ 
ticae et scriptorum lectione intime conjungantur. Methodus enim 
«activa» —linguae latinae accommodata— si «sola» excolatur et expli¬ 
cetur, dubia, incerta, periculosa esse potest neque nos in intimam 
praestantissimorum scriptorum cognitionem inducet. 

Novam igitur methodum laudamus eamque sincere suademus; 
sed ab antiquitatis auctoribus ne recedamus oportet. 

Cum autem non defuerint cimi. Professores qui aperte dicerent 
alumnos —dum vetera in schola legerent— taedio saepe affici, id 
maxime enitendum ut nostram docendi rationem et explicandi vete¬ 
res scriptores diligenter expendamus et renovandam curemus. Ut 
autem huic difficultati subveniamus, specimina et exempla fortasse 
desunt quae ante oculos proposita imitemur ac sequamur. Qua mo¬ 
tus ratione quasdam de epistulis Ciceronis explicationes propono: 
quae si utilitati et commodo legentibus fuerint, magnopere gaudebo. 


Latinitatis auctores. 

Multi sane sunt optimi scriptores qui incorrupta floruerunt lati¬ 
nitate; sed et ab iis qui hac maxima carent gloria —ne dicam ab 
omnibus— aliquid discere possumus, ut ait Muretus *. 

Ut nunc se res habet, a M. T. Cicerone incipiamus; cum in eo 
omnes latinitatis flores et dicendi venustates floreant atque splen¬ 
deant: et ab illo commodum simplici dicendi genere quod in epistu¬ 
larum consuetudine habetur. 

Primum igitur oculos mentemque in M. T. Ciceronem intendite 
ut singulare praecipuumque linguae latinae exemplar perspiciatis. 

De vita M. T . Ciceronis. — Quis fuerit M. T. Cicero vos omnes 


1. Cfr. Var. lect. lib. XV Scholia ad Terent.; cfr. Societas Latina. Lurz, 
De Mureto, Cicerone redivivo, 11 (1943) 26-27. 

perspectum habere scio. — Maximus oratorum romanorum. — Ita 
sane est. Eum nostis...; aut saltem ejus imaginem saepius ante ocu¬ 
los habuistis. 

Quo autem tempore vixit? — Cum jam libera res publica fere 
exstinguebatur. 

Ejus vitae curriculum breviter percurramus. 

Natus Arpini anno 648 ab urbe c., 106 a. Chr. n. 

Anno 694 (Ciceronis a. 47) consortionem ineunt Pompejus, Cae¬ 
sar, Crassus, ac primum constituunt triumviratum. 

Caesar anno 695 (Ciceronis a. 48) consul creatur. 

Mense aprili Cicero abest Roma; quae in ea eveniant anxio ani¬ 
mo exspectat, ac, quae sibi immineant, praevidet. 

In Formiano praedio commoratur cum litteras ad Atticum mittit. 

Ciceronis scripta. — At non tantum vitam Ciceronis nostis, sed 
et ejus opera cognita habetis: quae alia ad oratoriam spectant (Ora- 
tor, De oratore, Brutus...), alia quae ad philosophiam (Tusculanae 
disputationes, De finibus bonorum et malorum. De re publica, De 
legibus, De senectute, De amicitia...)] et ut maximus orator multas 
habuit orationes...; restat etiam corpus ejus epistularum: quo con¬ 
tinentur Epistulae ad familiares —16 libri, ab a. 62 ad 43 a. Chr. n.—, 
ad Atticum —libri 16, ab anno 68 ad a. 44—, ad Quintum fratrem..., 
ad Brutum... 

Mens erat Ciceronis, extrema aetate, quasdam in lucem edere 
epistulas, quas tamen prius recognoscere volebat; post ejus mortem 
epistulas Tiro libertus vulgavit. 

In M. T. Ciceronis epistulis praestissimum reconditur litterarum 
romanarum monumentum, quo ea quae illis temporibus evenerunt 
et apertius percipiuntur et diligentius ad veritatem comprobantur. 

Etenim in multis illius aetatis eventibus ut homo publicus et in 
re publica versatus adest Tullius; nam et cum factionum ducibus 
agit, et, quae liberae rei publicae immineant, pericula praevidet, et, 
ut majorum instituta permaneant, virili animo contendit: quae om¬ 
nia ex ejus epistulis perspicue colliguntur. 

At hic est insuper non exhaustus latinitatis thesaurus, omnibus 
apertus qui linguae latinae operam dant. Nam vel ii qui primum 
linguam latinam attingunt, in Ciceronis epistulis simplicem, facilem, 
dilucidam, jucundam invenient orationem, ac difficilem illam facul¬ 
tatem et elegantiam percipient in qua dux et magister Tullius sem- 
per exstitit. 

Ad rem perbelle Vives ( Epist. II, de ratione studii puerilis ): «Ci¬ 
ceronis epistulae ad familiares, sed in primis ad Atticum, multum 
erudire, ac expeditum reddere sermonis usum possunt: nam in illis 
est sermo ille purus et simplex, quo Cicero cum uxore, cum liberis, 
cum servis, cum amicis in triclinio, in balneo, in hortis utebatur». 



Ciceronis specimina 


21 


Nunc epistulam ad Atticum legamus... 

Et quo melius Ciceronis mens nobis aperta fiat ejusque sensum 
detegamus, ita eam explanamus: Rem unam tantum in mente ha¬ 
bet, quam cum amico communicare vult: «solus est in Formiano 
praedio »: 

Nunc solus sum in Formiano: 

Cui sententiae dies illos opponit, quibus Antii erat: 

tunc enim omnia sciebat —quae Romae agebantur— melius 

quam ii qui Romae erant. 

Tunc enim litteras ab amico excipiebat quae indicabant 
et quae Romae fiebant 
et quae in re publica 
et quae futura erant. 

Nunc vero nihil scit —nisi si quid a praetereunte viatore 
excipit seu quasi expiscatur—... 

Itaque amicum exspectat ut multa narret; sed interea rogat ut 
puero, quem ad eum mittit, det ponderosam epistulam, omnium re¬ 
rum plenam, atque significet quo die sit Roma exiturus. 

Ipse in Formiano usque ad pridie nonas majas —i.e. die sexto 
maji— commorabitur; aut in Formiano se amicum visurum exspe¬ 
ctat aut Romae. 


Cicero Attico s. 


— Ad Att. 2, 11 — 

Narro tibi, plane relegatus mihi videor, postea quam in 
Formiano sum. Dies enim nullus erat, Antii cum essem, quo 
die non melius scirem Romae quid ageretur, quam ii qui Ro¬ 
mae erant. Etenim litterae tuae non solum quid Romae, sed 
etiam quid in re publica, neque solum quid fieret, verum etiam 
quid futurum esset, indicabant. 

Nunc, nisi si quid ex praetereunte viatore exceptum est, sci¬ 
re nihil possumus. 

Quare, quamquam jam te ipsum exspecto, tamen isti puero, 
quem ad me statim jussi recurrere, da ponderosam aliquam 
epistulam, plenam omnium non modo actorum, sed etiam opi¬ 
nionum tuarum, ac diem, quo Roma sis exiturus, cura ut sciam. 
Nos in Formiano esse volumus usque ad pridie nonas majas; 
eo si ante eam diem non veneris, Romae te fortasse videbo... 

Cura ut valeas. 

Nunc vero, cum hoc epistolium legistis: quae animum vestrum 
permoverunt, praeter ipsam mentis expositionem, —in ipso totius 
orationis contextu, in ea mentis cogitata exponendi ratione?. 

Si animo attenditis ac rem perpenditis, haec in primis eminent 
atque apparent: 

1. a —et intima sententiarum conexio, qua omnes propositiones 
seu sententiae conjunctionibus aut relativis penitus cohaerent: «dies 
enim — quo die — etenim litterae — non solum, sed etiam, verum 
eiam — nunc-Quare — quamquam, tamen — non modo, sed etiam». 

Ita fit ut mens seu cogitatio una re contineatur, gradatim evol¬ 
vatur et quodam quasi ligamine plenius constringatur. 

2. a — et illa sententiarum intersectio, qua aliae aliis propositioni¬ 
bus inseruntur; aliae enim progredi videntur, aliae vero quasi regre¬ 
di; sed ita sensus retinetur, nedum abrumpatur, ut ex ipsa inter¬ 
sectione et vario vocabulorum ordine maxima vi et virtute in signi¬ 
ficando verba ornentur: quae est una ex praecipuis orationis lati- 
nae virtus; haec autem ex dispositione et ex appositis lineolis cla¬ 
riora fient: 


Dies enim nullus erat [ 


Antii cum essem 


quo die melius scirem, 

Romae quid ageretur, 
quam [sciebant I ii qui Romae erant. 


Etenim 

litterae tuae j * 1 indicabant. 

non solum quid Romae, 

verum etiam quid in re pubi, [ageretur! 


neque solum quid fieret 
verum etiam quid futurum esset, 


Nunc.| —* I scire nihil possumus, 

nisi si quid a praetereunte v. exceptum esi, 


Quare 

J I 


J quamquam jam te ipsum exspecto 


quem ad me statim jussi recurrere. 





plenam non modo actorum, 
sed etiam opinionum tuarum. 


ac diem | 


~1 


cura ut sciam. 


quo Roma sis exiturus j 

Nunc epistulae explicationem ingrediamur... 

Narro tibi: quae verba id significant: quae tibi dico pro certo 
habeto. 

Dicitur «narrare aliquid alicui, aut de aliquo». Narrare Catonem 
(Sen. Epist., 24,6): est «narrare Catonis vitam». — Bene narras 
(Cic. Ad Att., 13,33,2): «grata mihi nuntias». 

Plane: idem valet atque omnino, prorsus, [totus]: 

Plane periisse (Cic. ad jam., 14,43): «prorsus periisse». 

Non plane (Cic. Verr., 4,54,120): «non omnino». 

Nisi plane esse vellem meus (Cic. de leg., 2,7,17). 

Relegatus mihi videor: est constructio infinitivi quae personalis 
dicitur — videor vocatur etiam «verbum attributivum». 

Sunt et alia verba dicendi et existimandi quae modo seu ratione 
personali construuntur: «Aristides urnis omnium justissimus fuisse- 
traditur» (Cic. Sext., 67,141). 

In his verbis subjectum infinitivi non effertur accusativo —ut 
in aliis propositionibus infinitivi—, sed in nominativo manet, quo- 
cum et verbum videor et v. infinitivum concordant: «Mihi videor 
esse relegatus»; minime vero ratione impersonali: «Videtur me esse 
relegatum». 

Attamen videtur secum fert infinitivum cum accusativo cum is 
sensus verbo inest qui est in sententia: « mihi placet, mihi probatur »: 

«Visum est mihi de senectute aliquid ad te conscribere» (Cic. 
C. M., 1,1). 

Relegatus: est 'separatus, segregatus, abstractus, quasi in exi¬ 
lium pulsus'. — A lego, -as, -are, > relego; cfr. contra religo < a lego, 
is, ere. 

Legatus: non vero 'delegatus' [delegue de 1’Universite...]. 

Posteaquam: propositionibus temporalibus multae exprimi pos¬ 
sunt temporis notiones et relationes. His autem cum res factae sig¬ 
nificentur, in indicativo construuntur. 

Postquam: postea quam, posteaquam; postea; producitur a, cfr. 
antea, contra > frustra, triginta. 

In Formiano sum: locus communis: in area, in mensa. Cicero 
nonnulla habebat praedia [rustica]: in iis Formianum, Tusculanum, 
Cumanum. 

Dies enim nullus erat: dies numero plurali est generis mascu¬ 
lini; numero singulari saepius etiam masculini generis, aliquando 
feminini est. 

Enim: particulae nam, namque, enim plerumque praesunt sen¬ 
tentiis quibus, quae supra dicta sunt, confirmantur; quamquam in 
linguis hodiernis conjunctio interdum desideratur; iis autem par¬ 
ticulis nullo fere discrimine utuntur Romani. Attamen nam conjun¬ 
gitur praesertim cum relativo ( nam qui, nam quisquis), et cum in- 

terrogationibus rhetoricis (nam, quid dicam de...?; nam, quis obji¬ 
ciet?...), et cum superiora explicantur aut confirmantur. 

Enim saepius adhaeret pronominibus demonstrativis —aut par¬ 
ticulis his similibus— (is enim, sic enim...), et in parenthesi; et in 
locutionibus negativis (neque enim pro: non enim...). Enim primam 
alteramve propositionis vocem sernper subsequitur. 

Antii cum essem: est nomen urbis 2“' declinationis, et ideo ge- 
netivo-locativo effertur. Antium est prope Romam —quod scitis— a 
qua 50 chilometra abest; ac nuper, cum Neptuno conjuncta est. 

Cum essem: cum factorum seriem narrando conectit; et ideo, ex 
eo quod saepe in narrationibus adhibeatur, historicum appellatur; 
jungitur cum imperfecto aut plusquamperfecto subjunctivi, ac saepe 
idem valet ac gerundium in nostris linguis. 

Quo die: Romani a repetitione verborum et locutionum non adeo 
ut nos abhorrent; «Cui rationes defuerunt, ubertas orationis non 
defuit (C. Tuse., 1,48,116). Et repetunt praesertim participium pas¬ 
sivum: «Exercitum fundit fugatque, fusum persequitur» (Ltv., 1,10,4). 
Saepe relativo ipsum nomen antecedens addunt, quod fere fit cum 
voce dies, aliquando cum v. tempus, res, causa, iter: «Diem dicunt, 
qua die ad ripam Rhodani omnes conveniant; is dies erat... (Caes. 
B. G., 1,6,4). «Erant omnino itinera duo, quibus itineribus domo 
exire possent» (Caes. B. G., 1,6,1). 

Non melius scirem: propositio comparativa: «non melius scirem 
quam ii qui erant Romae». 

Scirem: imperf. subjunctivi, quia pendet a superiore propositio¬ 
ne «Antii cum essem». 

Romae: genetivus locativus; nomen urbis l* 1 declinationis. 

Quid ageretur: adhibetur subjunctivus ex interrogatione indi¬ 
recta; respondet enim: «Antii cum essem, sciebam quid ageretur 
Romae»; tempus historicum [secundarium | conjungitur cum histo¬ 
rico seu secundario. 

Quam ii, qui erant romae: is proprie non est pronomen «de¬ 
monstrativum»: eo enim neque spatio neque tempore definito res 
collocantur. Est tantum pronomen relationis, et anaphoricum dici¬ 
tur quia sese refert ad alia —supra dicta— (gr. avaqpigeiv); est pro¬ 
nomen quod ad vocabulum aut ad orationis tenorem —seu contex¬ 
tum— refertur. Differt igitur is qui: «homo qui, talis homo qui'; et 
hic, ille qui: ’hic homo, ille homo qui’: is est ex natura sua correla- 
tivum pronominis qui; ex quo saepe sibi sociat pronomen relativum 
—quod aut praecedit aut subjungitur—: quo anno... eo anno; eo 
anno... quo... 

Saepissime adjectivum — pronomen is deest, praesertim cum 
eodem casu antecedens et relativum efferuntur: «maximum orna¬ 
mentum amicitiae tollit [ is: deest | qui ex ea tollit verecundiam» 
(Ctc. Am., 22,82). 

Etenim: qua conjunctione propositiones artiore nexu quam con¬ 
junctionibus nam, enim conectuntur, ac fere semper novam infert 
superiori propositioni notionem. 

Litterae tuae: litterae id potius significant: 'res quae scribuntur, 
res de quibus agitur’; epistula vero 'id quod mittitur’ exteriore et 
quasi materiali sua forma; quare Romani dicebant «obsignare, com¬ 
plicare epistulam» fnon vero: litteras J; at dare ad alqm. litteras aut 
epistulam, litteras ad alqm. reddere = 'mittere per tabellarium, per 
cursorem'. 

Non solum: conjunctio coordinativa finest quaedam gradatio]; 
in primo membro non modo, non solum, in altero vero sed etiam, 
verum etiam. 

Quid Romae | ageretur]: propositio interrogativa indirecta, 
quia pendet a v. indicabant; atque in hoc inciso subauditur «agere¬ 
tur». 

Sed etiam: conjunctio quae superiori non solum respondet. 

Quid in re publica: iterum deest v. «ageretur». 

Res publica: initio res significat 'bonum, rem possessam': res 
familiaris: 'bona familiaria’; res publica: 'bona publica, bona civi¬ 
tatis, bona quae ad bonum civium omnium spectant’ | contra: res 
privatae: id est 'privatorum']. 

Neque: in conjunctione neque particula copulativa — que conjun¬ 
gitur cum negatione n£ —. Dicitur neque, nec, et ducitur a ne- que; 
eadem ratione ac non usurpatur; tamen neque copulationem secum 
fert — et —. 

Saepius —non semper— dicitur et non: 1. cum ad sensum aut 
ad claritatem sententiae negationem a conjunctione disjungere prae¬ 
stat; quod in primis fit cum negatio et conjunctio copulativa ad 
eandem non pertinent propositionem: «Et, cum inde non procul 
consedisset, milites misit»... 

2. cum negatio arte cum vocabulo conectitur seu ad illud refer¬ 
tur, non ad totam sententiam: «Patior et non moleste fero» (Cic. 
Verr. 1,2); «Vetus et non ignobilis dicendi magister» (Cic. Brut., 315). 

3. praesertim cum res opponuntur —in admiratione, indigna¬ 
tione, interrogatione—: «Videmus examina tanta servorum immissa 
in populum romanum et non commovemur? (Cic. Harus. resp., 12,25). 

4. aut quae supra dicta sunt corriguntur: «Illi judices, si judi¬ 
ces et non parricidae patriae nominandi sunt» (Cic. Plane., 29,70); 
«Si hoc profectio et non fuga est» (Liv., 2,38,5). 

Initio sententiarum frequentissimus est particulae neque usus; 
neque tamen tunc copulationis sensus secum fert sed tantum nega¬ 
tionis, praesertim cum aliis adjungitur particulis: neque tamen, nec 
vero, neque enim... 

Verum etiam: idem ac sed etiam: non modo, non solum... verum 
etiam. Verum initio nominativus fuit: 'verum': 'res vera fest |'; 

«verum» fere idem significat ac sed: «Verum ad Crassum reverta¬ 
mur» (Cic. Brut., 147). 

Quid futurum esset: in qua propositione consecutio temporum 
absolute perficitur: est consecutio temporum in interrogatione indi¬ 
recta: interrogatio indirecta subjunctivo effertur, qui est modus 
subjunctionis seu conjunctionis: 


si v. interrogativum 

in subordinata interrogativa 

habet 

ad significandam rem 


Prius jactam 

simul factam 

futuram 


a d h 

liberi d e b 

et: 

l. primarium . 

perfectum 

praesens 

— urus sim 

t. secundarium . 

plusqperfect. 

imperfectum 

— urus essem 

Qr»/ c 

v L/ • • « • • i i • i 

quid egerim 

quid agam 

q. acturus sim 

Sciebas . 

quid egissem 

quid agerem 

q. act . essem 


Ergo in epistula: «indicabant [ t. secundar .] litterae tuae quid 
fieret» [imperf.]; «indicabant f t. secund.\ quid futurum esset» 
[periphrast.j. 

Indicabant: indico, indicium sunt a voce index: 'qui monstrat', 
ac praesertim significat « digitum manus quo res monstramus’. 

Nunc: ducitur a num: sed haec particula num, praesertim ab ini¬ 
tio, sensum habuit et evolvit interrogationis [«num quid vis»?]; 
nunc vero —sensu temporali praesenti auctus est— et tum, tunc 
opponitur. Aliquando etiam sensu praeterito aut futuro usurpatur. 

Nisi si quid: nisi si proprie ex sensu separantur: «sauf si» «Nisi 
vero si quis est qui non putet» (Cic. Cat., 2,6). At saepe idem est 
ac nisi [a moins que — a no ser que]: «Nisi si tu es solus Anto¬ 
nius». 

Si quid = si alqd.; adhibetur quis, qui, quae, quod, quid post 
particula si, nisi, ne, num: «si qui rex, si qua civitas» (Cic. Suppi, 
58,149); «si quid est in me ingenii..., si qua exercitatio dicendi» 
(Cic. Arch., 1,1) — Attamen, universim dicunt si aliquis, «ubi oppo¬ 
sitio vi quadam facienda est» (Forcellini): «Si aliquid de summa 
gravitate Pompejus, multum de cupiditate Caesar remisisset...» 
(Cic. Phil., 13,1,2). 

—Animadverte in oratione Pro Archia (1,1) post si quid, si qua...’. 
«aut si hujusque rei ratio aliqua...» 

Nisi: est particula condicionalis composita a ne — si: quae 
[: si] ex lege iamborum, quae dicitur, brevis facta est —habetis 
eandem legem in vocibus male, ben^, cave, mone —; et -e [: ne | in 
i mutatur ex vocalis i propinquitate. — Sensus particulae initio fuit: 
non pas si, a moins que... ne, sauf que, si...ne...pas. — In sermone 
familiari quasi deleta est virtus particulae -si, in voce nisi, et idem 

significavit atque seulement, sinon, a exception de; adhibetur etiam 
cum aliis vocibus nihil nisi, nihil aliud nisi, et idem valet ac quam: 
rien que, rien d'autre que. Cum autem condicio dilucide non semper 
patebat, alia addita est particula si = nisi si: excepte si (cfr. Er- 
nout-Thomas, Syntaxe latine 2 , Paris 1964 & 377, p. 384; Ernout- 
Meillet, Dictionnaire etymologique de la langue latine 4 , Paris 1959, 
s. v.). 

Ex praetereunte viatore: ablativus participii praesentis in -e 
desinit cum verum est participium aut sbustantivum; hic habetis: 
viatore praetereunte: participium: 'qui praeterit, cum praeterit'; in 
-i vero desinit cum participium factum est adjectivum: 

ardente domo = 'cum ardet’ ( participium ), 
fervente aqua = 'cum aqua fervet’, 
ab adulescente = (est substant.), = 'a sapiente’, 
ardenti studio = 'studio flagranti’ ( adject.), 
sapienti consilio = 'por un sabio consejo» (adject.) 
in continenti [terra] = en el continente (adject.). 

Exceptum est: ab ex et capio cujus sensus facile percipitur: 'di¬ 
ligentia, industria, capere ab alio' [et ideo 'seorsim capere’]; = 'edu¬ 
cere, quasi expiscari'. 

Nihil: ne — hilum, neque — hilum; hilum significare videtur: 
'quamvis sit parum, paululum' 2 : «aliquid prorsum de summa de¬ 
trahere hilum» (Lucr., 3.514) (ut in locutionibus: «facere flocci, nau¬ 
ci, nihili»). — Hilum fere consociatur cum negatione: ne hilum: 
'nulla res'; est accusat, adverbialis. 

Quare: haec particula fuit initio ablativum causae [qua re: «c’est 
pourquoi» — ’por lo cual ']; nunc rationem adverbii secum fert; cfr. 
etiam ea re, eo, hoc. 

Quamquam: est particula quam duplicata; significat 'eo gradu 
quo'; et, ut pronomina relativa non determinata quicumque, quis¬ 
quis, indicativo effertur: «Quamquam omnis virtus ad se allicit... 
tamen justitia et liberalitas id maxima efficit» [bien que — por mas 
que, aunque\ (Cic. Off., 1,56). 

Exspecto: a v. specto (spicio, cfr. species) — 'cerno, video'; 
exspecto = 'a longe video'; deinde: 'opperior'. 

Isti: iste refertur ad illum quocum loquimur, aut ad ea quae 
quoquo modo ejus sunt, seu ad ipsum spectant; est demonstrati¬ 
vum secundae personae: iste liber = 'liber quem tu habes’; «De 
istis rebus exspecto litteras tuas» (Cic. Att., 2,5,2) = 'de iis rebus 
quae apud te sunt, eveniunt’. 

Statim: ducitur a v. sto; = 'ilico'. 


2. Animadvertite pronuntianionem: «Nihil est une graphie etymologique, 
On pronon?ait nil, comme mi» (Ernout - M cillet, Dictionnaire etymologique 
de la langue latine, Paris, 1959). 

Jussi: Cicero infinitivo activo utitur quia propositioni subjectum 
verbi infiniti inest: quem —puerum —; conferte: 

— Caesar milites pontem rescindere jubet — 

«Caesar pontem rescindi jubet» (Caes. B. G., 17,2). 

Ponderosam: ponderosus = 'qui secum fert magnum pondus; 
cui pondus inest'. 

Aliquam epistulam: «non definitam», 'aliquam’; scribe aliquid. 

Plenam omnium: verba implendi quia partem significant ex qua 
aliquid impletur, genetivum partitivum postulant; plenus saepius 
in genetivo, sed et in ablativo est. 

Non modo... sed etiam: cfr. supra. 

Diem quo: dies: generis masc. —cfr. supra—; et in ablativo sine 
praepositione: relatio temporis. 

Roma: locus unde exltur; nomen urbis 2" declin. in ablativo sine 
praepositione. 

Sis exiturus cura ut sciam...: apta consecutio temporum: —ut 
supra—: cura [ — praes .—] ut sciam [— praes .—] diem quo Roma 
sis exiturus [—periphrast.—J. 

Animadverte propositionum intersectionem: 

ac diem cura ut sciam. 


quo Roma sis exiturus j 

Cura ut sciam: propositio completiva finalis: qua —propositione 
finali— significationes voluntatis, conatus, actionis exprimuntur. 

In formiano: relatio loci ubi: locus communis: ablat, cum prae¬ 
positione. 

Volumus: in hoc v. sunt alternationes vocalium —seu apopho- 
nia— o / e : vol-o, vol-ens; vel-i-m, vel-le-m, vel-le: 

—Esse volumus —: infinitivus (esse) est complementum v. volu¬ 
mus, quia idem est subjectum. 

Usque ad: usque jungitur praepositionibus: a,ab,ex: «usque a 
mari «supero»: «usque ex ultima Syria»; ad,in: «usque ad castra»; 
«usque in senectutem». 

Pridie nonas majas: dicitur pridie | cum genet. | ejus diei (Cic. 
Fam., 1,4,1) et pridie f cum accusat \ eum diem (Cic. Att., 11,23,2), 
pridie Kalendas, Nonas... 

In mensibus mar-, maj-, jul-, oct- nonae die mensis septimo 
erant, minime vero die 5.°; ergo pridie nonas — 'die 6.° m. maji’. 

Eo: adv. loci quo motum significatur (quo): 'alit, alia. 

Ante eam diem: eam —pron. relationis — quia refertur ad ver¬ 
bum superioris propositionis: non «illam». — Eam: genere feminino: 
quia —ut nonnulli tradunt— diem constitutam rei faciendae»» de¬ 
signat. 

Si... non veneris: luturum perfectum, quia res evenire debet. 

facta esse debet (ideo fut. perfectms quam aliud futurum quod 
deinde sequitur: videbo). 

Fortasse: a forte, saepius cum indicativo. 

—Animadverte iterum sententiae constructionem. 

Fortasse videbo: fut. imperf., quod fieri debet post aliud fut. 
perf. —si non veneris —. 

Cura ut valeas: formula valde usitata in epistularum fine. —Aliae 
formulae: fac valeas; da operam ut valeas; vale; etiam atque etiam 
vale; fac ut valetudinem tuam cures. 


Colloquium de epistula Ciceronis ad Att. 2,11 
—exercitatio loquendi latine — 


Dic mihi: quis fuit Cicero? 
Quem unum habebat amicum? 
Quare Atticus appellabatur? 

Ubinam erat Cicero cum hanc 
epistulam scripsit? 

Quid fuit Formianum? 

Quid Ciceroni videbatur? 

Quid sciebat cum Antii mora¬ 
batur? 

Quo modo sciebat? 

Nunc autem de quo queritur? 

Narra mihi quid amplius 
scribat? 


Usque ad quem diem in For¬ 
miano moraturum se dicit? 

Cuinam diei respondet «pridie 
nonas majas»? 


— Fuit eloquentissimus oratorum 
Romanorum. 

— Carissimus erat Ciceroni Titus 
Pomponius Atticus. 

— Ex diuturna Athenis commora¬ 
tione, seu quia multum Athenis 
commoratus est. 

— In Formiano erat. 

— Praedium quod Cicero habebat 
Formiis, ibique oblectabatur ac 
litteris vacabat. 

— Cicero sibi videbatur plane esse 
relegatus in Formiano. 

— Quaecumque Romae agebantur. 

— Ex litteris Attici. 

— Se nihil scire nisi si ex praeter- 
eunte viatore aliquid novi exci¬ 
piat. 

— Rogat ut mittat, per puerum, 
ponderosam aliquam epistulam 
de omnibus quae Romae eve¬ 
niunt, et significet quo die Atti¬ 
cus Roma sit exiturus. 

— Usque ad pridie nonas majas. 

— Respondet diei sexto mensis 
maji. 

Quare? 


Ubinam Cicero sperabat se vi¬ 
surum [esse] Atticum? 

Quo modo amico vale dicit? 

Suntne aliae vale dicendi for¬ 
mulae? 


Quid de Cicerone legisti? 

Quas orationes Ciceronis in Italicum, in Hispanicum, in Gallicum... 
convertisti? 

Multumne harum orationum lectione delectatus es? —in his legen¬ 
dis—. 

Legistine dialogum de amicitia aut de senectute? 

Sermo Ciceronis visus est tibi planus et simplex an vero obscurus 
et difficilis intellectu? 

Placentne tibi Ciceronis epistulae? Quaenam? 

Tullius praedia rustica habebat? Ubi? Placetne tibi, aestate praeser¬ 
tim, rusticari seu vitam ruri degere?... 

Quibus exercitationibus gymnicis, aestate, maxime delectaris? 

Quid te magis juvat: natare, per montes vagari, pediludio aut tae~ 
niludio cum sociis ludere? 

Quibus modis natare didicisti: supinus, a latere, ranae modo? 
Fuisti aliquando Formiis? Ubi sunt Formiae? 

Quid ibi Tullio, extremo vitae tempore, accidit? 

Antium invisisti? Quid nobiliores Romani Antii habebant? 

Quid Antii secundo bello universali evenit? Quid fecerunt Socii? 
Vidisti ibi corpus Beatae Mariae Goretti Martyris? 

Digitos numera. Quis est «index»? Quare ita vocatur? 

Scribe verba hujus epistulae quorum significationes parum cogni¬ 
tae tibi erant. 

Epistulam exara qua amico narres similia iis quae Tullius in sua- 
ad Atticum epistula scribit. 


— Quia nonae mense majo die sep¬ 
timo habebantur; ergo pridie 
erat dies sextus. 

— Aut in Formiano aut Romae for¬ 
tasse. 

— Rogat ut de valetudine curet. 

— Ita sane, ut: «da operam ut va¬ 
leas; etiam atque etiam vale; 
vale; valetudinem tuam cura di¬ 
ligenter; fac ut valetudinem 
tuam cures; fac valeas...» 


Josephus M. Mir, C. M. F. 

In Instituto Pontificio Altioris Latinitatis Professor 
Via Sacro Cuore di Maria, 5, 00197 ROMA. 

SINGULARIS * 


Humani corporis fabrica semper perfluitur sanguine, qui partes 
omnes nutrit, fovet, vegetat. Pulsu et virtute cordis movetur et in 
circuitu agitatur eo modo, ut e sinistro cordis ventriculo quasi per¬ 
fectus, vaporosus, spirituosus, alimentarius per arterias ad omnis 
corporis membra pellatur, ibi in vasa capillaria obrepit et inde effe¬ 
tus et nutritioni jam redditus inidoneus ab exiguis venis in majores 
remeet et illinc in venam cavam et ad atrium cordis dextrum tan¬ 
dem veniat. Mox ventriculum influit et inde ad pulmones fertur. 
Quo in organo oxygenio oneratur et balsamo veluti praegnans ad 
cor revertitur, ut inde rursus dispensetur. Hoc momine circulari non 
tantum cuncta corporis membra sustentat et alit sanguis, sed etiam 
a corruptione et grumefactione vindicatur. 

Quo subtilius inquirimus de proprietatibus suci illius singularis, 
ut sanguen a Ioanne Volfango de Goethe facete et concinne nuncu¬ 
pabatur, eo mirabilius natura ejus apparet. In plasmate, quod flui¬ 
dum est sufflavum, albumini multifariae continentur complexiones 
et copulationes vario inservientes usui, materiae nutritoriae in diges¬ 
tione ciborum processibus chemicis dissolutas, vitaminae, quas di¬ 
cunt, hormonesque, omnium denique elementorum in terra exstan¬ 
tium particulae minimae, quasi vestigia significantia, quod de terra 
sumpti, «de limo terrae formati» (Gen. 2,7), ad eandemque terram 
reverturi sumus. Item in plasmate globuli rubri suspensi sunt, quos 
Antonius a Leeuwenhoek primus conspexit. 

Qui vir, victoris filius, Delphis in Hollandia anno 1632 metus est, 
institoris quaestum primum exercebat, dein ostiarius erat curiae. 
Omnes res naturificatas magno cum studio rimatus est, acerrimo 
praeditus ingenio naturae miracula solvere nisus est, sed litteris ne¬ 
quaquam erat imbutus: linguam latinam non intellexit. Divinae Lit¬ 
terae simplici sermone Batavo exaratas tota Amalthea erat. Propterea 
viri docti potius quasi docti hujus temporis, innixi non raro perver¬ 
sis et naturae plane adversantibus dogmatibus, contemptui eum ha¬ 
bebant. 


* Ex epistula nobis a Dtre. G. Wallner Vindobonae d. 17 aprilis a. 1969 
data lectoribus nostris praebemus: 

«Cum mihi persuasum sit, nobilem linguam latinam aptam esse ad res 
nostrae hujus aetatis proprias accurate exprimendas, commentationem nuper 
composui, quae de usu et ratione transfusionis sanguinis est, confidens fore, 
ut in Commentariis qui «Palaestra Latina» inscribuntur, typis edatur.» 

Attamen Antonius, cum vir esset strenuus et propositi tenax, 
doctarum ineptiarum suae aetatis expers, in iis rebus tantum con¬ 
fidens, quae diligens et accurata observatio revelabat, ante omnia 
res exiguissimas oculorum aciem fugientes per lentes crystallinas, 
quas ipse diligentissime tornaverat, intueri perrexit: varias observa¬ 
bat res, ut puta muscarum pinnas, pulicis aculeum, pediculi oculum. 
Quodam die, cum guttam e stillicidio contemplavisset, eam bestiolis 
minutissimis redundantem vidit: primus omnium hominum microbia 
contemplatus est. Tum in cauda pisciculi intuitus est sanguinem ab 
arteriis in venas transmeare, ejusdem sanguinis rubros globulos, 
cum in bestiis tum in hominibus, tum multa alia, quae enumerare 
longum esset. De his omnibus rebus permulta naturali quodam ac 
simplici eloquentiae genere conscripsit. 

Et veritati unice litans ipsamque summa cum industria inquirere 
studens non turpe putavit mutare sententiam, si veritas suadebat 
et aperta demonstratio. Magnam habebat de seipso opinionem sed 
et maximae humilitatis sensum erga mysterium mundi ejusque Crea¬ 
torem, longe aliter ac rerum naturalium inquisitores saeculi XIX, 
quorum non pauci aut contra Deum ipsum temerario ausu rebella¬ 
vere, aut, Epicuream cramben recoquentes, omnem ejus actionem in 
homines et mundum infitias iere, aut Deum esse plane negavere. 

Obiit Antonius a Leeuwenhoek nonagenarius magna auctoritate 
valens, valde honoratus a viris vere doctis, Societatis Regiae Britan¬ 
niae socius. 

Sed ut ad peristasin propositam revertar, globuli vel potius disci 
parvuli in plasmate sunt ad quinquagies centena milia in singulo 
millimetro cubico, nucleo carentes, qui sanguini colorem rubrum 
attribuunt, erythrocyta nominata. Praeterea cellulae fluunt colore 
omnino carentes, quas leucocyta vocant et frustula perparva quae 
ad coagulationem magnum momentum faciunt, quaeque thrombocyta 
appellantur. 

Ut omnes procul dubio pro explorato habent, sanguis ad valetu¬ 
dinem adeo interest, ut majoris copiae amissione vivendi spes om¬ 
nino praecidatur. Diu igitur medici conati sunt defectum sanguinis 
cruore humano vel etiam pecuino supplere. Sed omnia haec expe¬ 
rimenta in irritum ceciderunt, quia humor subministratus tamquam 
toxicum corpus detrivit, ut aegroti infelices brevi absumerentur 
morte. 

Carolus tandem Landsteiner, cui erat persuasum ut rerum natu¬ 
ralium investigatori, non fingendum aut excogitandum, sed invenien¬ 
dum esse, quid natura faciat aut ferat, anno 1910, maxima disquisi¬ 
tione usus et laboriosissimis investigationibus multisque observatio¬ 
nibus collatis, quattuor sanguinis genera enucleavit. Quae res ita se 
habet: in erythrocytis duae materiae agglutinogenes, ut aiunt, inve¬ 
niri possunt, quas A et B vocant, similiter in sero materiae aggluti- 

nantes, « et p litteris designatae. Si materia agglutinogenes cum 
agglutinante ejusdem speciei confligit, fit agglutinatio, id est corpus¬ 
culorum rubrorum in grumos parvulos coacervatio sive coagmenta¬ 
tio sic, ut vasa capillaria obturentur et vitalia in corpore oxygenio 
tamquam vitae thesauro priventur. Sic omnes homines ad genus san¬ 
guinis quod attinet in quattuor partes dividi licet, quas litteris A 
et B et AB et O designare consuescimus. Exstant etiam horum ge¬ 
nerum subdivisiones, quas tamen, brevitati studentes, consulto prae¬ 
termittimus. Ergo corpus sanguinem hominis proprii sanguinei ge¬ 
neris vel alienissimi, sicut Afri aut Sinensis, faciliter et, ut ita di¬ 
cam, libenter excipit, dum laticem vegetantem patris vel matris, si 
ad aliud sanguinis genus pertinere contingit, respuit tamquam ve¬ 
nenum. 


Magnus est numerus eorum, qui vera caritate ducti proximum 
in hoc adjuvare student, quo maxime eget neque dubitant aliquan¬ 
tulum proprii sanguinis donare: illi, licet plerumque ignoto, mutua¬ 
tum reddunt, huic succurrunt, hujus miserentur et quibusdam etiam 
inculcabitur. Opifices, officiales, juvenes academici, matresfamilias, 
sacerdotes, milites veniunt, qui sinunt bracchium supra cubitum li¬ 
gari, cutem tergi, venam pingi, cruorem mitti. Copia, quae detrahi 
solet, sextarium dico aut dimidium litri, ut nos computamus, homi¬ 
ni, cui corpus bene constitutum est, nequaquam nocet, quippe quae 
a corpore expleatur brevi. 

Caritatis humanae et medicinae artis sequester Societas, cui a 
Cruce Rubra nomen impositum est, non solum omnes sanguinis do¬ 
natores in albo relatos habet sed et magnam copiam cruoris detracti 
cujusvis generis rite conditi in apothecis congregatam tenet, ut quo¬ 
tiescumque eo opus fuerit, consilio et sine mora dispensetur. Non 
raro currum videmus lumine caeruleo et bucina bisona praeditum 
per vias et compita urbis decurrentem, qui sarcinam pretiosam ab 
haematotheca ad valetudinarium defert. 

Vere numerosissimis occasionibus sanguinis transfusio maximo 
cum emolumento et effectu salutifero adhibetur, et multi homines 
cruori transfuso vel medicamentis ex sanguine humano factis sani¬ 
tatem debent et vitam. Quam ob rem invitantur omnes, qui facere 
id possunt, ut interdum lagenulam sanguinis largiantur; unumquem¬ 
que enim jubet natura prodesse hominibus: ubicumque homo est, 
ibi beneficii locus est. 

Tam verum est quam quod verissimum neminem sane esse in his 
potissimum rerum adjunctis, qui dicere audeat se numquam ad hoc 
redigi posse, ut sanguinis subministratione egeat. 

Nonnulla exempla breviter proferam, quo clarius hujus saluber¬ 
rimi et pernecessarii negotii gravitas elucescat. 

Non nemo, qui mane occupavit levem currum et manibus clavum 
contingere gavisus est, iter corripuit et pedale adminiculum leviter 

premens veluti pennis levatus omnia in via autoraedis propria ve¬ 
hicula decurrentia praetervolavit, subito ex causa non satis perspi¬ 
cua sinistrior duxit ad crepidinem dissaepientem. Currum non jam 
valet sufflaminare aut retinere, exspatiatur raeda, per avia rapitur 
et cum alio vehiculo collidit. Raedarius foras eicitur et graviter sau¬ 
ciatus cruore fluens volvitur humi. Medicus ex arcera automataria 
per telephonium accersita emicat, ampullam humoris salutiferi ple¬ 
nam promit et in ipso luctifici casus loco vacuas replet venas. 

Valde igitur commendandum est, ut omnis civis proprii san¬ 
guinis genus noscat idque inscriptum teneat in scidula diplomati ve¬ 
hiculis gubernandis inserta. Sic longe facilius et gravissime vulne¬ 
ratis medici possunt consulere. Multi ex his periculose sauciatis ser¬ 
vari possunt et reapse servati sunt maturata sanguinis aut plasma¬ 
tis subministratione. 

Magnas notae medici cum in aliis rebus multis praeclarum studium 
ad morbos depellendos ostenderent, tum in eo potissimum insigni 
zelo et magna cum laude laboraverunt, ut corporis dissecandi ars 
profectior usque evaderet. Et vere mirabiles sectiones a vulnerariis 
summo cum artificio paraguntur: abscessuum incisiones, inflamma¬ 
tarum partium excisiones, tumorum exstirpationes, fractorum ossium 
repositiones, membrorum gangraenosorum amputationes., ventriculi 
vel intestini resectiones, immo et cordium transplantationes. 

Aegrotus, qui secari se patitur medicis prorsus se tradit dolo¬ 
remque corporis, cujus est morsus acerrimus, perfert spe proposita 
boni. Nam quamvis dolor ille non tolerabilis, quem motum asperum 
in corpore alienum a sensibus vocat Cicero (Tuse. 11,35), narcosis 
ope funditus tollitur, in ipsa chirurgica sectione, convalescentiae 
tempore adversitates et incommoda haud levia oriuntur. 

Multi aegroti, utpote qui aetate jam admodum provecti sint di- 
utinoque morbo debilitati, graves tales et difficiles dissectiones non 
ferrent, nisi medicamentis salutaribus corroborarentur et imprimis 
sanguinis transfusionibus confortarentur. Accedit, quod hujusmodi 
sectiones semper jacturam sanguinis haud levem faciunt, quae resar¬ 
ciatur opportet. 

Juxta tabulam, qua dissectio patratur, anaesthesiologus sedet 
instrumentum idoneum moderans, cujus ope modo vapores sopori¬ 
feros modo oxygenium vegetantem infirmo insufflatur. Medicamen¬ 
tis enim aptis infirmus impeditur, quominus ipsemet salutiferum 
aera ducat. 

Suis cum adjutoribus chirurgus manu strenua stabilique nec um- 
quam intremescente, acie oculorum acri claraque, qua musculum scal¬ 
pello discindens, qua arteriam laesam sanguine scaturientem forcipe 
comprimens, qua venam cruore madentem lino colligans, qua intes¬ 
tinum incisum filo et acu curvato obsuens, qua corporis obstrusas 
partes specillo perquirens, qua saniem syringa exsugens aciem inter- 

dum ad lagenam alte suspensam deflectit ex qua sanguis guttatim 
in venas hominis languentis influit. 

Mulier, quae in dolore parere debet filios (Gen. 3,16), ex ipso 
naturae officio tradendi atque propagandi hominis vitam interdum 
gravioribus sanitatis, immo ipsius vitae periculis est obnoxia. Si 
enim, ut cetera mittam, uterus, postquam editus fetus est et pla¬ 
centa expulsa, propter quandam debilitatem seu inertiam, ut aiunt 
medici, non contrahitur, ex ejusdem uteri vasis sanguinis late apertis 
eruor manat abundantissime. Matri in hoc maximo vitae discrimine 
versanti sola prompta et larga sanguinis infusione mederi possumus 
efficaciter, ut damnum quam citissime expleatur. 

At vero si facere nemo potest, quin demiretur chirurgos manu 
plurimum praestantes, quorum artis effectus inter omnes medicinae 
partes est evidentissimus, praeclara opera eaque vix credibilia patra¬ 
visse et adhuc patrare, haud minorem admirationem habet, quidquid 
medici agebant, non solum, ut specialis pathologiae doctrinam sub¬ 
tilius investigarent sed etiam, ut exploratius invenirent, quo aegroti 
curentur. Tria saltem exempla proponam. 

In plasmate materia vim habens agglutinandi et dissolvendi san¬ 
guinem haud ita pridem detecta est, a macaco rheo simia, quacum 
experimenta erant facta, vocata. Quae substantia certis condicioni¬ 
bus in corpore materno peculiari modo formata per placentam in 
sanguinem fetus diffundere et corpuscula ejus rubra dissolvere po¬ 
test. Icterum gravem neonatorum medici vocant hunc morbum: in¬ 
fantuli adhuc in utero vehementer aegrotant, non raro praemature 
eduntur. Adsunt color flavus toto in corpore, segnities, lassitudo, in¬ 
terdum et hydrops universalis. Centra cerebri vitalia necrosibus lae¬ 
sa flavescunt. Parvuli aut brevi moriuntur, aut debili mente misera¬ 
bilem vitam degunt. Hi infantuli servari nunc possunt, si sanguis 
morbifer detrahitur et sanguine, qui materia haemolytica caret, 
suppletur. 

Sanguinis debilitas, quae deminutio est globulorum rubrorum va¬ 
riis ex causis oriri potest. Forma specialis anaemia perniciosa voca¬ 
tur, quae senes utriusque sexus imprimis infestat. Gravitas et lassi¬ 
tudo non mediocris, vultus et totius corporis decoloratio, glutiendi 
difficultas, uredo linguae, diarrhoea, ataxia hunc morbum indigitant. 

Magna sagacitate et prospero cum successu rem adgressi sunt 
viri medicinae partem illam profitentes quae ipsos morbos cognos¬ 
cendi, discernendi ac feliciter curandi docet. Primum enim metho¬ 
dum reppererunt, qua medulla ossium, ubi cellulae sanguinis nas¬ 
cuntur, accuratius inquiratur: sternum acu tubulato perforatur et 
syringis ope aliquot frustula medullae exsuguntur. Quae frustula va¬ 
riis coloribus tincta et per microscopium contemplata cellularum 
immutationes huic morbo proprias sat luculenter ostendunt. Non 
absurde perniciosa nuncupabatur haec anaemiae species propter in- 

faustum morbi cursum, donec duo viri Foederatis Americae Civita¬ 
tibus oriundi invenerunt, quod crudi jecoris esu sanari queunt aegro¬ 
ti. Cum autem plerique hunc cibum mox fastidirent nunc pharmaca 
ex jecore confecta aut alia medicamina eandem efficaciam habentia 
iniciuntur. Et brevi temporis spatio elapso inclinata in melius vale¬ 
tudo esse solet. 

Chlorosis est sanguinis infirmitas, qua puellae et muliericulae ple¬ 
rumque laborant. Oritur ex inopia ferri et proinde anaemia sidero¬ 
penica merito vocari potest. 

Metabolismo ferri altius investigato et clarius perspecto therapia 
nunc simplex, facilis, efficax est: sales ferrati soluti aut per os 
dantur aut in venas iniciuntur. Infirmae post paucas plerumque in¬ 
jectiones meliusculae esse incipiunt et duarum vel trium hebdoma¬ 
dum spatio fere sanatae sunt. Transfusiones sanguinis in hoc morbo 
haud secus ac in anaemia perniciosa perraro adhibentur. 

Attamen ad aegrores, quos leucaemiae vocant, quique abnormi 
albarum cellularum multiplicatione se in conspectum dare solent, 
remedium non jam inventum est. Et quot in hoc opus summorum 
virorum conatus? Quanti eundem in finem praestantissimorum inge¬ 
niorum parati labores? At infausto adhuc successu. Magno cum ani¬ 
mi dolore nos Aesculapii discipuli cernimus omnes hoc taetro mor¬ 
bo affectos non raro juventute adhuc florente vehementer vexari et 
miserrime succumbere. 

Medicamenta tamen non desunt, quibus adversa valetudo mag¬ 
nopere sublevatur et vitae spatium paulum prorogatur. In hac re¬ 
mediorum silva praeeminentem obtinet locum humor ille salutifer et 
vegetans, quem neque medicamentarius neque officina pharmacopea 
toto orbe terrarum conficere potest. Humorem dico, quem ipsa na¬ 
tura parat et accurat quemque proximus caritatis officio motus mu¬ 
neratus est. 


Dctor. Gustavus Wallner 
Vindobonae in Austria 
Hansi Nase - Gasse 3 
A - 1190 WIEN 

Zardo, J. — Carmina omnia Latina, 
curavit ac primum edidit Aemilius 
PIOVESAN, Tarvisii [ex officina 
“La Tipografica”] 1967, pp. 94. 

Joanties V. Zardo nobilis fuit scrip¬ 
tor ac poeta latinus, omni studiorum 
genere peritus; in primis litteras 
graecas et latinas diligenter docuit in 
Seminario Tarvisino et in civico 
Gymnasio. 

Praeclarus vir Ae. Piovesan quae 
recondita erant poetae carmina nec¬ 
dum in lucem edita, summa diligentia 
vulgavit; unum et triginta numeran¬ 
tur carmina, quorum, quae breviora 
sunt, elegantiora videntur. 

Piovesan, AE. — De aliquot poetis 
latinis XVII - XIX saeculi, Opi- 
tergii, 1966, pp. 14. 

His pagellis viginti quinque recen¬ 
sentur poetae latini qui saeculo XVIII 
et XIX fuerunt; eorum curriculum 
vitae breviter narratur; carmina sive 
propria sive translata memorantur. 
Maxima pars poetarum in Seminario 
Patavino litteras latinas didicerunt, 
quas et ibi plures eorum tradiderunt. 

Ob arduam poetae scribendi ratio¬ 
nem nonnulla verba explicari ne¬ 
queunt: ex quo etiam factum est ut 
haud pauca in appendice alia propo¬ 
nantur ratione. 

Piovesan, AE. — De Ubaldo Bre- 
golini poeta, Lovanii [Universitas 
C.3. 1969, pp. 137-164. 

Hac commentatione U. Bregolini ab 
oblivione vindicatur, qui a. 1722 in 
agro Tarvesino ortus, et acri ingenio 
refulsit et praeclara sui amoris in lit¬ 


teras humanas prodiit monumenta. In 
Seminario Patavino litteras sacrasque 
disciplinas didicit, doctorque est re¬ 
nuntiatus. Deinde Tarvisii, Bergomi, 
tandem Venetiis litteras classicas ex¬ 
plicavit : in eaque urbe m. sept. a. 
1807 Domino spiritum reddidit. 

Numerantur ejus carmina quae 
exstant, quorum sex subinde descri¬ 
buntur : Satira, Elegia ('Abusus- ba- 
tanicae’), Hendecasyllabi, Ode.., 

Sanciiez Vallejo, F. — Caelum’ 
ipsum petimus stultitia, libellus 
altero praemio ornatus in Cer¬ 
tam i ne Capitolino XV1II1 - 
MDCCCCLXVI1I, curante Insti¬ 
tuto Studiis Romanis provehendis, 

’Ibam forte Via Sacra’ —narrat 
hujus scripti auctor— ac per eam 
duos comitabatur amicos, quos pri¬ 
die ad Fossam Trajanam — Fiumi- 
cino nunc dicunt— laetus exceperat. 
Sermo inter amicos conseritur et in 
multas nostrae aetatis et antiquae ci¬ 
vitatis res incidit: quas dum per fo¬ 
rum ambulantes maxima affectus ad¬ 
miratione Aloisius contemplatur et 
artium ac litterarum monumenta per¬ 
petuis cumulat laudibus, Andreas, 
contra, amicum irridet et inventa re- 
centissima dilaudat. Colloquium ve¬ 
hementius protrahitur cum ad auda- 
cissima nostrorum hominum facinore 
deducitur qui, in proposito tenacissi¬ 
mi, se parant ut, multis superatis 
obstaculis, tandem in lunam desiliant 
eamque explorent. 

Cum autem vesper tenebris jam 
forum obduceret, communi sententia 
'dialogum’ in proximum diem ad 
Villam Hadrianam, in colle Tiburti¬ 
no sitam, iterum se conserturos spon- 

dent. Postridie duo amici una cum 
libelli scriptore Villam invisunt, ibi- 
que jam non sermo sed vera oritur 
disceptatio: quae crescit et exardes¬ 
cit ex argumentis quae ex una parte 
prodeunt et in contrariam projiciun¬ 
tur ut adversarium evincant. Laudat 
hic bona et commoda, vituperat ille 
incommoda et pericula quibus plena 
sunt et erunt proxima jam in lunam 
aeria itinera. — Multa in docta ser¬ 
mocinatione inseruntur quae altiorem 
animi cultum de rebus antiquis et 
hodiernis duorum amicorum expro¬ 
munt. 

Nunc vero si ad libelli scriptorem 
animum convertas eumque judicare 
velis, rem haud facilem te assump¬ 
sisse monebo. Est enim “stili magis¬ 
ter” —fuit et olim litterarum classi¬ 
carum professor—. Ejus in narran¬ 
do facilitatem et subtilitatem statim 
percipies: nullum orationis fucum, 
nullum in legendo offendes impedi¬ 
mentum : ubique tibi plana et sincera 
defluet oratio. Quod si tu non ex 
arce Capitolina magistrum linguae 
latinae benigne aspicias, sed ’ex ad¬ 
versa’, et in tricis grammaticae et 
verborum quasi arroganter eum pers¬ 
crutari contendis, oleum te perdere 
mihi videris. Noli Patrem Felicem 
interrogare a quo lexico —Forcelli- 
nii, Ducangii, Badellinii, nostrae aeta¬ 
tis recentissimi—, nonnulla sumpse¬ 
rit verba aut num e mente sua pro¬ 
cuderit, noli in manus tuas gramma¬ 
ticam accipere ut minutias minuta- 
tim expendas et inquiras num haec 
dicendi forma fines exsiliat aut vin¬ 
cula perfringat tuae grammaticae, 
noli pervestigare num in antiquis vo¬ 
cibus novos quosdam insolentesque 
immisceat sensus. Ipse tibi subrideat 
dum mentis ineptiora nimium curas. 
Sermo ad id natus est —ita ille, cre¬ 
do— ut commode et statim rem quam 
in mente habeo amicis prodam, non 


ut tantis minusculisque praepediar 
impedimentis: si nimius expolitior- 
que cum Caesare fias, sermo latinus 
e manu, e corde, e labris discedet 
tuis: quod gravius profecto est quam 
aliquando —ut tu criticus existimas— 
peccare. Loquamur lingua latina et 
parum de illis sapientissimis gram¬ 
maticis curam habeamus. 

— Mihi crede, o bone, P. Felicem 
bene salvere jubeas eique horteris ut 
sua Via sacra’ ire numquam desinat. 

M. Tulli Ciceronis opera omnia 
quae exstant critico apparatu instru¬ 
cta, consilio et auctoritate Collegi Ci¬ 
ceronianis studiis provehendis, sump¬ 
tibus Arnoldi Mondadori: 

— M. Tulli Ciceronis Tusculanarum 
disputationum libri quinque, H. 
Drexler recognovit, pp. 292, L. 
3000; 

— De officiis, P. Fedeli recognovit, 
pp. 229, L. 3000; 

— De re publica, P. Krarup recog¬ 
novit, pp. 199, L. 2800; 

— Cato Major de senectute, M. Bo 
naria recognovit, pp. 86, L. 1500; 

— Timaeus, Fr. Pini r., pp. 58, L. 
1500; 

— Poetica fragmenta, A. Traglia r., 
pp. 142, L. 2000; 

— Pro Sex. Roscio Amerino oratio, 
P. I. Enk r., pp. 111, L. 1500; 

— Oratio cum senatui gratias egit, 
I. Guillen r., pp. 61, L. 1500; 

— Pro M. Fonteio oratio, I. Garuti 
r., pp. 55, L. 1200; 

— Pro C. Rabirio Postumo oratio, 
I. C. Giardina r., pp. 46, L. 
1000; 

— De haruspicum responsis oratio, 
A. Guaglianone r., pp. 70, L. 
1500; 

— Pro P. Cornelio Sulla oratio, 
1. E. Pabon r., pp. 63, L. 1500; 

— Pro AI. Tullio oratio, 1 . Garuti 
r., pp. 28, L. 800; 

— Pro A. Caecina oratio, A. D’Ors 
r., pp. 58, L. 1500; 

— Pro L. Flacco oratio, F. Zucker 
r., pp. 84, L. 1500; 

— Actionis secundae in C. Verrent, 
H. Bardon r., pp. 97, L. 1500; 

— Epistularum ad familiares, Li¬ 
ber VIII, I. Bayet r., pp. 67, L. 
1500; L. IX, I. P. Vallot r., pp. 
73, L. 1500; L. X, G. Bernardi 
P. r., pp. 86, L. 1500; L. XI, 
Ae. Pianezzola r., pp. 62, L. 
1500; L. XII, D. Nardo r., pp. 
69, L. 1500; L. XIV, D. Nar¬ 
do r., pp. 39, L. 800; L. XV, T. 
Bertotti r., pp. 70, L. 1500; 
L. XVI, T. Bertotti r., pp. 54, 
L. 1200; 

— Epistula ad Octavianum [Ps. 
Cie.], R. Lamacchia r., pp. 84, L. 
1500. 

In his institutis quae linguae lati- 
nae causam strenue ac viriliter de¬ 
fendunt, praecipuum locum Institu¬ 
tum studiis Romanis provehendis in 
primis obtinet; cum sedes sit prima¬ 
ria congressuum internationalium de 
lingua latina, ac multa suscipiat opera 
ex quibus et ad sustinendam antiqui¬ 
tatis memoriam et ad novas excitan¬ 
das et perficiendas rerum et scripto¬ 
rum investigationes quasi natum sit 
semperque paratum. 

Collegium autem Ciceronianis stu¬ 
diis provehendis, quod in ipso studio¬ 
rum Romanorum Instituto ortum est, 
arduum et spinosum perficiendum 
statuit negotium omnia Ciceronis 
opera quae extant edendi ac pervul¬ 
gandi : quod opersosum sane opus 
maxima ex parte ad exitum perduc¬ 
tum est assidua Guerini Pacitti dili¬ 
gentia, qui suum ab Actis “Collegii” 
munus cumulatissime explevit et im¬ 
pensa Editoris Arnaldi Mondadori 


opera, qui huic negotio absolute exse¬ 
quendo totus imcumbit. 

Qui sint autem libri recens editi 
—iique nobis in promptu— supra re¬ 
ferimus. 

Quod si de singulis libellis ratio 
legentibus esset reddenda, longius 
nimium iter nobis emitiendum esset; 
haec tamen exponenda censemus. Haec 
Ciceronis editio romana iis ornatur 
virtutibus quibus et aliae editiones 
criticae. Praefatio de libro aut de 
oratione praeficitur alte commentata, 
in qua in universum codices veteres 
et recentiores maximi momenti affe¬ 
runtur ; causae quibus auctor ductus 
sit ut quasdam lectiones exciperet 
unamque sequeretur scribendi ratio¬ 
nem in genetivo singulari secundae 
declinationis, in accusativo plurali ter¬ 
tiae, in aliis; interdum de apparatu 
critico subtiliora significantur. Conse¬ 
quitur libri aut orationis textus et in 
ima pagina aliae lectiones et adnota- 
tiones ad res dubias explicandas ad¬ 
duntur. 

Quae nobis summo judicio ac di- 
ligentissima cura elaboratae visae sunt 
praefationes, sunt; Drexler ( Tuscula¬ 
narum disputationum l. V), Zucker 
(pro L. Flacco oratio ), Pini (Ti¬ 
maeus), Krarup (de re publica ), Pa- 
bon (pro P. Cornelio Sulla oratio), 
Bonaria (Cato Major), Guaglianone 
(de haruspicum responsis oratio), 
Lamacchia (Sp.-Cic. epistula ad Oc¬ 
tavianum), Giardina (pro C. Rabirio 
Postumo oratio), Enk (pro Sex. Ros¬ 
cio A. oratio), Traglia (Poetica fracj- 
menta), cujus praefatio et praemo¬ 
nenda diligentissime conscripta sunt. 

Alios hujus corporis libellos —quos 
scimus jam esse vulgatos— propediem 
legentibus Palaestram Latinam nos 
relaturos speramus. 

Est et alia editio —vulgarem dixe¬ 
rim— qua textus latinus et intepre* 
tatio italica continentur. 

His autem editionibus Collegium 
Ciceronianum principem litterarum 
Romanorum perpetua memoria cumu¬ 
landum decrevit: quibus et linguae 
latinae perpetuitas confirmatur hac 
nostra aetate qua tot sunt vulgares 
homines qui artium, litterarum rerum¬ 
que omnium perennia monumenta 
destruere conantur. 

Kolednik, F. — Josephus Jitrcic: 
Comcntarii de vita et rebus gestis 
Georgii Kozjak, militis janitiarii 
Slovcni, Romae [“Pax et Bonum”] 
1959, pp. 120. 

Hic libellus si in manus tuas inci¬ 
derit, somnum non capies prius quam 
totum perlegeris. 

Turei saeculo XV' Sloveniam prae¬ 
dantur. In regione Carniola castellum 
Kozjak in summo monte inexpugna¬ 
bile attollitur; in quo fratres, Marcus 
et Petrus, versantur. Marcus —cas¬ 
telli dominus, dux, paterfamilias— 
unum habet filium Georgiolum. Is 
autem quodam die —dum pater ad 
bellum proficiscitur ut imperatorem 
defendat— a “cingaro” quodam su- 
rripitur et in Tureorum regionem 
adducitur. Ibi in moribus et fide doc¬ 
tus mahometanorum, miles janitiarius 
fit et paulo post eorum dux. Marcus 
quod filium suum amiserat, maximo 
affectus dolore, e domus et mundi 
negotiis se segregans, monachus in 
greditur monasterium Siticense. 

Turei denuo Sloveniam depopulan¬ 
tur, qui —post multas quas passi sunt 
christiani calamitates— monasterium 
obsident. Georgius est janitiariorum 
dux et omnia parat ut monasterium 
diripiat: per posticam portam ingre¬ 
ditur ; sed clausa repente porta, ca¬ 
pitur. Paucos dies in monasterio ma¬ 
net; tandem per “cingarum” Samo- 
lem —qui eum olim rapuerat et Tur¬ 
eis vendiderat, nunc autem in sacrum 


locum miro quodam modo confuge¬ 
rat— novit patrem suum vivere et in 
monasterio versari. Georgius milites 
suos a pugna cessare jubet; clam in 
castellum cum patre redit; Turei ti¬ 
ment ducem suum in hostem nunc 
conversum; in terras suas revertun¬ 
tur. “Cingarus” ille amplius non 
apparet: Petrus —quod sua perfidia 
venundatus esset Georgius— paeni- 
tentia et terrore excruciatus, laqueo 
se suspendit. 

Ilaec est hujus fabulae commenti¬ 
ciae summa, quam Josephus Jurcic, 
cum vicesimum ageret annum, scrip¬ 
sit —vixit autem ab anno 1344 ad a. 
1881—. Quae ficticia historia, cum 
in multas Europae linguas jam con¬ 
versa esset, nuper a Rev. Dno. F. 
Kolednik latine est reddita. 

Xarratio simplex, soluta, vivida, 
sine ullo in narrando impedimento 
semper progrediens donec ad destina¬ 
ta perveniat. 

De latina autem intei pretatione 
—cum animus tantopere ex argumen¬ 
to alliciatur— parum fortasse in le¬ 
gendo curabis; in universum commu¬ 
ni sed recta et plana latinitate orna¬ 
tur liber; pauca in perfectiorem scri¬ 
bendi rationem reddi possent. 

Avallone, R. — La letteratura di 
Roma imperiale nel primo e nel se¬ 
cando secolo d. Cr., Antologia con 
introduzione, Libreria Scientifica 
Editrice, Xapoli 1968. pp. 376, L. 
6500. 

Litterarum monumenta a majoribus 
tradita summa diligentia semper per¬ 
vestigata sunt. Sunt tamen auctores 
qui acri ingenio ornati aliquando no¬ 
vas produnt vias ut veterum scripto¬ 
rum opera altius considerentur. 

Prof. R. Avallone, quo semper con¬ 
citatur studio et quodam animi im¬ 
petu —oratorio dixerim— cum de lit- 



Bibliographia 


41 


teris latinis graecisque agit, novam 
nunc aperit signatque semitam, qua 
vehementer asserit litteras graecas, ab 
anno quo Corinthus deleta est (146 
a. Chr. n.). in campum litterarum la- 
tinarum vere ac proprie ingredi in 
iisque quasi (juoddam caput in histo¬ 
ria litterarum romanarum plene com¬ 
prehendi. Ergo ab illo anno 146, et in 
primis Augusti aetate et deinceps, 
una est historia litterarum latinarum 
quae et litteras proprie latinas conti¬ 
nent et graecas. Sunt enim haud pau¬ 
ci scriptores qui natione Graeci, Afri, 
Hispani Romae tamen docent, aut 
scribunt lingua graeca et latina. Cum 
enim Imperium Romanum latius in 
dies regionibus potiretur easque in 
provincias redigeret, romanus quoque 
sermo amplius propagatus est et uni¬ 
versalis effectus, totiusque Imperii 
scriptores —Romani, Italici, Graeci—, 
graeca scribant licet lingua aus latina, 
omnes uno comprehenduntur Imperio 
Romano et in una litterarum historia 
computari debent. 

Haec sunt praecipua mentis cogita¬ 
ta quae Prof. Avallone in prooemio 
exponit (pp. 1-46) sapienti et ’critico’ 
dixeris judicio —nam principes litte¬ 
rarum latinarum auctores horum tem¬ 
porum recenset, carpit ac saepe con¬ 
futat—, ac firmiter contendit et 
Christum quodam modo esse Roma¬ 
num —sub dicione romana natum—, 
atque scriptores Christianos et illos 
qui graece et qui latine scripserunt 
summo jure ad historiam litterarum 
latinarum pertinere. 

Quam deinde secutus normam 
Christum quoque —ex Matthaei 
evangelio— aliosque veteres scripto¬ 
res Christianos una cum aliis paganis 
—sive Graeci latina scribant lingua, 
sive Romani graeca— in libro recen¬ 
set eorumque loco selecta alumnis et 
legentibus proponit: in quibus Phrae- 
drus, Petrus, Paulus, Lucas, Seneca, 


Petronius, Persius, Statius, Quinti¬ 
lianus, Clemens Romanus, Martialis, 
Tacitus, Plinius J., Juvenalis, Sueto¬ 
nius, Apulejus, Marcus Aurelius, M. 
f 'elix, Tertullianus, Acta Martyrum. 

Enimvero, quae Prof. R. Avallone 
in praefatione fuse disputat haud fa¬ 
cile pondere gravari quis negare po¬ 
terit ejusque argumenta infirmare; 
non deerunt tamen qui quaestionem 
dicant sui) alio et alio rerum aspectu 
considerari ab iis qui historias litte¬ 
rarum latinarum componunt; quod 
si universa exponatur illius aetatis 
historia litteraria, sine dubio etiam 
scriptores qui graece scripserunt ve¬ 
re in historia litterarum romana esse 
computandos credimus. 

Devoto, G. — Storia, della lingua di 

Roma —Istituto di Studi Roma¬ 
ni—, Bologna, Cappelli, 1969, pp. 
429, L. 10.000. 

Non est nostrum de hoc praestan- 
tissitno libro existimationem ut cri¬ 
tici proferre, neque singulas enarra¬ 
re virtutes quibus instruitur, sed id 
tantum legentibus nuntiare Jacobi De¬ 
voto Historia m linguae Romae 
—quam jam diu multi desiderabant— 
iterum prostare venalem. Institutum 
Studiorum Romanorum opus “anas- 
tatica*’ ratione dentio edendum cura¬ 
vit. 

Praecipui qui de historia linguae 
latinae libri nostra aetate prodierunt, 
computantur: A. Meillet, Esquisse 
d'une histoire de la langue latine, 
Paris [Klincksieck] 1966; V. Pisani, 
Storia della lingua latina, I, Torino 
|Rosenbergj 1962; G. B. Pighi, Sto¬ 
ria della lingua latina, Torino |Enci- 
clopedia clas. SEI, II, 6j 1968; E. 
Stolz - A. Debrunner - W. P. Schmid. 
Storia della lingua latina —trad. Be- 
nedikter - Traina, appendice: La for- 
masione della lingua letteraria latina 

di L. M. Tronskij, Bologna [Patron) 
1968; quibus adcli potest: J. Cousin, 
livolution et structure de la langue 
latine, Paris [ Les B. Lettres] 1944. 
In liis autem praestantem quidem lo¬ 
cum obtinet Historia a Devoto compo¬ 
sita ; ex recto judicio cpio mutationes 
linguae —in vocabulis, in phonetica, 
in syntaxi— ej usque progressionem 
exponit, ex justa aestimatione qua illa 
linguae facta interna et externa in 
singulis aetatibus perpendet, ex dili¬ 
genti studio quo syntaxis ac vel sti- 
listicae elementa scrutatur quibus lin¬ 
gua latina aetate in primis 'Ciceronis 
ad summam pervenit perfectionem. 

In opere autem perlegendo jucun¬ 
dum tibi erit illam confirmare cone¬ 
xionem quae inter linguae progressio¬ 
nem et perfectionem cum singulis 
scriptoribus intercedit, qui et ipsi in 
lingua perficienda et ornanda maxi¬ 
mum habuerunt momentum et auctori¬ 
tatem. 

Id tamen fortasse desiderabis ut in 
hac editione, quae eadem est ac quae 
anno 1944 tyjpis excusa, novi qui 
deinde vulgati sunt libri, in ea appen¬ 
dice quae Bibliografia inscribitur, ad¬ 
derentur. 

J. M. Mir, C. M. F. 

Barabino, J. — P. Rutilii Lupi, 
Schemata dianoeos et lexeos. Sag- 
gio introduttivo, testo e traduzione. 
Istituto di Filologia Classica e Me- 
dioevale, Universita di Genova, 
1967. Pag. 211. 

Non nulla ad cognitionem hujus 
operis ad artem rhetoricam de figu¬ 
ris seu schematis spectantis praebea¬ 
mus. In duas opus dividi potest par¬ 
tes quarum prima per ampla exstat 
introductio, ubi de Rutilio Lupo ejus- 
que vita et opere rhetorico agit J. Ba¬ 
rabino testimonium Quintiliani quasi 


vestigia persequens; quod testimo¬ 
nium explicat ante oculos quoque 
habens recentissimorum investigato¬ 
rum sententias (p. 9-12). lnsequenti- 
bus paginis “figurae verborum” tam¬ 
quam in indicem redigere auctrix 
conatur in quinque familias quae 
oratorum graecorum sectis respon¬ 
dent. Itaque primam familiam figu¬ 
rae gorgianae constituunt et figurae 
forte gorgianae quae primum apud 
Rutilium constant; secundam, figurae 
scholae rhodiensis; tertiam, schemata 
seu figurae raro a rhetoribus memo¬ 
ratae Rutilio Lupo aetate inferiori¬ 
bus; quartam, schemata lexeos a 
rhetoribus rhodiensibus ut schemata 
dianoeos considerata; quintam, sche¬ 
mata quae primum apud Rutilium 
Lupum apparent. J. Barabino unum¬ 
quodque schema seu figuram summa 
eruditione explicat atque investigat. 
Quod maximum totius operis meri¬ 
tum videtur, cum hucusque nondum 
schema quodque rutilianum perquisi¬ 
tum sit cum superiore et insequenti 
rhetorica collatum (p. 13-74), omni¬ 
bus accuratissime perspectis et orato¬ 
ribus atticis et oratoribus qui ad aeta¬ 
tem Diadochorum pertinent e quibus 
exempla Rutilius Lupus excerpserat 
(p. 75-144). Reliquis libri paginis 
textus latinus continetur praevio in¬ 
dice siglorum, apparatu critico, inter¬ 
pretatione italica, indice auctorum 
instructus (p. 145-210). 

Gage, J. — “ Basii eia ”, les C esores, 

les Rois d'Orient et les “Mages 

Les Belles Lettres, Baris, 1968. 
Pag. 392. 

Septem hujus operis capita ex lec¬ 
tionibus exorta sunt quas inde ab 
anno 1956 Prof. J. Gage habuit in 
Collegio Francogallico (College de 
France) de cultus imperialis institu¬ 
tis in iis quae ad nonnullos rei adspec- 

tus ideologicos, charismaticos thauma- 
turgicosque potestatis ab imperatori¬ 
bus romanis exercitatae necnon ad 
auctoritatem momentumque doctrina¬ 
rum astrologicarum atque quorumdam 
nobilium astrologorum. 

En tibi septem capitum index: 

I. — Le triomphe de Germanicus et 
les secrets astrologiques de Caligula. 

II. — De Thrasyllus a Balbillus: Ti- 
bere contre les Rois; 1’astrologie ro- 
yale au Service de Neron. III. — 
Vespasien entre le Serapeum d’Ale- 
xandrie et les intrigues de Comma¬ 
gene. IV. — Trajan en Syrie et 
Foracle d’Heliopolis. V. — Horosco¬ 
pes imperiaux et themes astraux 
d’Alexandre. VI. — “Heliopemptos”: 
Les propagandes oraculaires en Orient 
vers le milieu du Ille, siecle: L’at- 
tente du Nouvel Alexandre ou le 
theme d’un “retour de Neron. VII. — 
Les pretres solaires au Ille, siecle 
ap. J. C.; la place des “Mages” dans 
les mysteres de Mithra. 

Unumquodque libri caput quam plu¬ 
rimis omne genus adnotationibus illus¬ 
tratur quae praeter indicem de re 
universa, indicem imperatorum roma- 
norum, regum vel dynastarum, indi¬ 
cem veterum scriptorum praecipuo¬ 
rum locurum memoratorum (textuum 
litterariorum, inscriptionum graecarum 
ac latinarunt aliorumque documento¬ 
rum archaeologicorum) magnae utili¬ 
tati erunt studiosis quorum populi 
romani religionem alte cognoscere 
magni interest. 

Perez Riesgo, J. — Jenofonte, And- 

basis, libro I, 4.* edit. Textos Cla- 

sicos anotados GREDOS, Madrid, 
1963. Pag. 77. 

Cum abundare non soleant in pa¬ 
tria nostra textus scriptorum graeco- 
rum ad usum scholasticorum, salvere 
hanc Xenophontis libri T editionem 


jubemus, quam Prof. J. Perez Ries- 
co alumnis Baccalaureatus praepara¬ 
vit. 

Nobis quidem non arridere non po¬ 
test auctoris introductionem, quamvis 
brevem, prout liber scholaris id ex¬ 
postulat, valde fore utilem ad cogni¬ 
tionem Xenophontis e jusque vitae 
atque institutionis, expeditionis mili¬ 
tum mercennariorum graecorum Cyro 
rege duce eorumque ad patriam redi¬ 
tus, operum Xenophontis praesertim 
Anabaseos ej usque stilisticarum in 
dicendo proprietatum. Quam arbitra¬ 
mur editionem, alumnis primae lau¬ 
reae assequendae destinatam, utiliter 
ab eis faciliterque lectum iri, si anno¬ 
tationibus usi fuerint atque lexico ex¬ 
tremi operis, quo nomina propria dif¬ 
ficiliora ad historiam, geographiam, 
instituta spectantia et satis et sobrie 
explicantur. 

Haury, A. — Cicero, Orationes in 

Catilinam. Presses Universitaires 
de France, 1969. Pag. 200. 15 F. 

Augustus Haury, Professor in Fa¬ 
cultate Litterarum et Scientiarum 
Humanarum quae in urbe Burdigala 
(Bordeaux) sedem habet, pulcherri¬ 
mum exaravit volumen quattuor ora¬ 
tiones in Catilinam continens, intro¬ 
ductione commentarioque instructum. 

In introductione primum auctor 
investigat quo modo Romae res pu¬ 
blicae sese haberent cum adversum 
eam optimatesque rei publicae Catili¬ 
na novis rebus studens conjurationem 
conflavit (p. 1-4). Ampla deinde da¬ 
tur praecipuorum librorum notitia 
qua editiones, lexica, opera universa, 
lucubrationes de Cicerone, quaestio¬ 
nes variae, codices ceteraque confe¬ 
runtur (p. 15-23); quibus tres inse¬ 
quuntur appendices hoc ordine: aj 
“In senatu in toga candida” seu ora¬ 
tio minus certe nota anno 64 a Cice- 

rone habita; b) “De consulatu suo'’ 
(fragmentum); c) Catilinae descriptio 
a Sallustio (Sali. Conj. Cat. 5, 1-8) 
facta; d) Quattuor orationum com¬ 
pendium (p. 24-37). Denique unaquae¬ 
que invenitur oratio praeviis testi¬ 
moniis instructa atque brevi appara¬ 
tu critico commentarioque cum varii 
generis de re grammatica, historica, 
sociali, politica, institutis ceterisque 
annotationibus (p. 39-195). Indice 
nominum explicit opus (p. 197-198) 
quod Palaestrae I^atinae amicis dig¬ 
num quod legatur vere atque ex ani¬ 
mo commendamus. 

Marianus Molina, C. M. F. 

Stolz-Debrunner-Sciimii). — Sto¬ 
ria ddlla lingua latina. Ed. R. Pa- 
tron, Bologna, 1968. Pag. 236. 

Linguae latinae Historia jam inde 
ab anno 1911, quo anno primo a 
F. Stolz in vulgus edita est, classica 
apud omnes rerum latinarum studio¬ 
sos inter ejusmodi opera devenit. Ex 
qua insuper variae prodierunt editio¬ 
nes, tum germanicae, tum hispanicae, 
italicae, cet. Summe, ut notum est, 
Stolz Historia lingiiistica historica et 
comparata, quam dicimus, nititur, 
quam ob rem magno usui harum re¬ 
rum studiosis viris semper fuit. Ita¬ 
licae versioni hujus operis, quam do¬ 
mus editrix Patron vulgandam cura¬ 
vit, ponderosam quamdam praefatio¬ 
nem A. Traina praeficit, in qua 
quantum in se habeat boni et mali 
grammatica historico-comparativa, ex¬ 
ponit. Huic inctroductioni abundans 
index bibliographicus subsequitur cui 
et novi libri adjecti sunt, opere prae¬ 
cipue A. Traina qui versionem recog¬ 
novit et textum quibusdam adjectis 
auxit. Postea, libro jam paene exeun- 
te, J. M. Tronskij de constitutione 
linguae latinae litterariae optime dis¬ 


putat. Nec, tandem, diversi desunt 
indices; verborum latinorum, nomi¬ 
num rerum. Uno verbo, hac italica 
editio melior illa germanica operis 
clarissimi viri Stolz variis in locis 
facta est. 

Bieler, L. — Historia de la litera- 

tura romana. Ed. Gredos, Madrid, 
1968. Pag. 329. 

Anno 1965, cura notissimae Beroli- 
nensis domus editricis Walter de 
Gruyter, in lucem prodibat altera hu¬ 
jus L. Bieler libri editio cujus ger- 
manicus titulus hic erat: “Geschichte 
der Romischen Literatur”. Nunc M. 
Sanchez Gil eum in hispanicum con¬ 
vertit et domus editrix Gredos linguae 
hispanicae lectoribus legendum offert. 
In praefatione brevi sed ponderosa, 
L. Bieler optime litteras latinas a lit¬ 
teris romanis sejungit et de rornano- 
rum litteris in suo libro proprie dis¬ 
putari plane affirmat. Sed romanos 
intellegit auctor omnes eorum populo¬ 
rum homines qui romanorum cultum 
et doctrinam acceperunt, ut qui Ita¬ 
liam ab anno 91 incolebant, Hispa¬ 
niam ab ineunte saeculo I p. C., Afri¬ 
cam a saec. II et Gallias a saeculo 
III. Et non tantum, quas bonas lit¬ 
teras dicimus, tractat Bieler, sed 
etiam, de technicis et scienti ficis men¬ 
tionem facit. De rebus vero ad histo¬ 
riam, ad philosophiam, ad rhetoricam 
pertinentibus, fusius agit. Librum in 
duas partes divisum invenies, quarum 
altera rei publicae temporibus, altera 
vero Imperii respondet. 

Lesky, A. — Historia de la literatu¬ 
ra griega. Ed. Gredos, Madrid, 
1968. Pag. 999. 

Magnum, quod nuntiamus, volumen 
notissimo clari Prof. Lesky operi res- 

pondet, quod, ex altera gertnanica 
editione in Hispanicum a J. Diaz et 
B. Rotnero conversum, tandem a do¬ 
mo editrice Gredos in lucem editum 
est. Quamvis liber methodum et ra¬ 
tionem sequatur quae in aliis simili¬ 
bus libris usurpari solent, res tamen 
quae tractantur quasi diversae sunt. 
Historiam litterarum graecarum con¬ 
texere —omnes id norunt— opus dif¬ 
ficillimum est. Plurimi sunt auctores 
adeundi, plurima eorum opera legen¬ 
da quo saepissime fit ut neque auc¬ 
tores neque opera ipsa penitus expli- 

• cari possint. Sed hoc professori Lesky 
laudi tribuendum est quod, cum tot 
et res et facta recenseat, ejus Histo¬ 
ria quoddam quasi monumentum eva¬ 
dit omni litterarum graecarum viro 
studioso necessario evolvendum. Auc¬ 
tores graecos inde ab Homero usque 
ad Imperii tempora ordine tractat 
Lesky et res cujusque generis suo 
loco notantur. Ipsos vero scriptores 
eorumque opera non separatim agitat 
auctor, sed magni quoque adjuncta 
temporum, locorum aliorumque habet; 

• quae unicuique temporum ordini et 
auctoritati tribuenda sint, quid hodit 
auctores de graecis scriptoribus sen¬ 
tiant, summa scientia et doctrina ex¬ 
ponit ; summae ei curae sunt novae 
papyrorum inventiones; cujusque 
scriptoris operum et virtutum sum¬ 
mam quamdam facit qua studiosi viri 
facile de his rebus certiores fieri po¬ 
terunt. Ac etiam, quod rite factum 
judicamus, cl. Professor Lesky co¬ 
piosam et selectam librorum descrip¬ 
tionem exponit, optimis comentariis 
instructam. Hoc volumen percommo- 

• de legitur, nam accuratissime editum 

• est. 

Jesus Aspa, C. M. F. 


Santa Cruz Teijeiro, J. — Digre- 
sioties romanisticas en torno al 
e pist olar io de Seneca a Lucilio. 
Ed. Bello C/Comedias, 20, Valen¬ 
da, 1969. Pag. 71. 

Huic brevi opusculo fidem ac gra¬ 
vitatem praestat auctor qui studiorum 
Universitate Valentiae jus romanum 
tradit, quique suam lucubrationem in 
lucem hodie edit tantum ut primum 
monumentum investigationis epistula¬ 
rum Senecae in Lucillium; hoc enim 
volumine Prof. Santa Cruz res adno- 
tationesque ad futurum librum sibi 
fusius conscribendum sapienter con¬ 
fert. 

Opus tamen tantum spectat ad id 
quod in Senecae ad Lucillium CXXIII 
epistulis juris peritorum curiositatem 
emovet. In extremo opusculo absolu¬ 
tum indicem omnium juridicorum 
verborum in eo usitatorum invenies. 

Ramnoux, C. — Heraclite ou Vhom- 
me entre les choses et les mots. 
Detixieme edition. Ed. Les Belles 
Lettres, Paris, 1968. Pag. 465. 

Nostra aetate, nonnulli philosophiae 
studiosi, investigandi ratione ac cupi¬ 
ditate permoti, perplurimas scripse¬ 
runt disputationes ad verbum lin¬ 
guamque spectantes; verbum enim 
est, ut dicunt philosophi illi, quod in 
homine humanissimum inest, Aristo- 
telisque etiam judicio, homo Xoyixov 
u5>ov appellatur, scilicet, cui verbum 
est. Heraclitus autem, verbum et res 
singulares dolosam aestimat viam in 
qua quod est (“el ser”') latens inveni¬ 
tur. Nostris tandem temporibus Mar- 
tino Heidegger, Heracliti studiosissi¬ 
mo, verbum illius quod est quasi do¬ 
mus esse videtur. 

Haec aliaque similia sapit hic liber 
cui superiore editione hic index erat: 
“ Vocabulaire et Structures de pensee 

arcaiche”, attamen novissimae editio¬ 
nis index accuratius operis proposi¬ 
tum significat. 

C. Ramnoux ad lauream obtinendam 
librum comparavit, in quo circiter 
quinquaginta annorum investigatio¬ 
nibus praesocraticis usus est ut quam 
accuratissime Heracliti fragmenta 
quae collegerat interpretari posset, 
quod —sententia mea— luculenter 
eruditeque adeptus est; nam magno 
apparatu critico librum instruxit, 
fragmentorumque fontes seu apud 
alios philosophos locos memoratos 
rite in appendice adnotavit. Copio¬ 
sam librorum ac dissertationum noti¬ 
tiam ad Heraclitum aliosque philoso¬ 
phos praesocraticos spectantium in 
extremo libro reperies. Ex indicis ti¬ 
tulis commode cognosces qua ratione 
auctor fragmenta Heracliti disposue¬ 
rit : 

I. — La Veille et le Sommeil. 
II. — La Vie et la Mort. iII. — 
L’Homme et le Dieu. IV. — La Me- 
moire et 1’Oubli. V. — L’Amour et 
la Haine. VI. — La Presance et 
1’Absence. VII. — L’£tre et le Non- 
etre. VIII et IX. — La Parole et le 
Silence. X. — Naissance de Fame. 
XI. — Le Sens de Ffinigme. XII. — 
Les Fragments religieux. 

Auctor vero, quamquam lauream 
obtinendam sibi proposuerat, opus 
perfecit quod, —ipsius auctoris ver¬ 
bis— infinitum videtur quodque in 
dies amplificatur. Librum dum legi¬ 
mus, hoc vehemens auctoris studium 
laborandi ejusque Heracliti cognitio¬ 
nem atque comprehensionem inveni¬ 
mus. 

Bowfksock, G. W. — Greek So- 
phists in thc roman Empire. Cla- 
rendon Press. Oxford, 1969. Pag. 
140. Price 38 nets. 

Anno MCMLXVI in sede littera¬ 


rum humaniorum Oxonii Studiorum 
Universitate Prof. Bowersock trade¬ 
bat disputationes quarum hoc erat ar¬ 
gumentum “Sophists and the Roman 
Empire in the Second Century A. D.”. 
Ex his tamen disputationibus liber 
tibi legendus ortus est. In opere, quod 
omnino verbis historicis est exaratum, 
gravi ac ponderosa eruditione agitur 
de graeci cultus ad vitam renascenti 
saec. II et III post Chr.n. Hac aeta¬ 
te litterae humanae viguerunt neque 
parvi momenti imperio romano fue¬ 
runt ; qua ratione auctor reprehen¬ 
sione dignas exsistimat eas “Alterius 
Sophisticae” commentationes quibus 
de sophistis illis agitur tamquam 
alienis imperio romano ejusque rebus. 
Itaque scripsit auctor de sophistarum- 
urbibus earumque singularibus bene¬ 
ficiis, de imperatorum cum sophis¬ 
tis necessitudinibus, de Juliae Domi¬ 
nae conventu sophistico deque aliis 
proprietatibus litterariis. Quae om¬ 
nia in Imperii historiam generalem 
rite contulit auctor, namque aliter ro- 
manorum historiam intellegere nequi¬ 
visset. 

Moura, F. — Vocabulaire Fonda- 

mental de Portugais pour Etrangers. 

Universite Catholique de Louvain, 
1967. Pag. 106. 

Hujus lexici auctor, lusitanus qui 
domicilium constituit in Belgio, lin¬ 
guam patriam abhinc sex annos tra¬ 
dit in studiorum Universitate Lova- 
niensi (Institut des langues vivantes); 
quapropter peculiares difficultates, 
in quas saepius incurrant advenae 
lusitanam linguam ediscere conantes,. 
penitus cognoscit. Hac ergo adduc¬ 
tus experientia, selectionem ex mille 
et quingentis verbis constantem of¬ 
fert. Quo lexico quidem uti possunt 
et studiosi lusitanum sermonem edis¬ 
centes, aut laboris necessitate coni- 

pulsi aut curiositate, et qui delecta¬ 
tionis tantum causa per Lusitaniam 
iter faciunt. 

F. Moura praecipue usitatiora 
verba quibus res cotidianae seu do¬ 
mesticae exprimuntur scripsit. 

Videtur sane hoc lexicon ad lusi- 
tanum cultum bene callendum prae¬ 
stans futurum esse adjumentum quo 
auctor hujus studiorum sedis lemma 
rite adimplebit: “homines sese tanto 
magis amabunt quanto strictius lin¬ 
gua devinciantur”. 

Verneaux, R. — Historia de la Fi - 
losofia Moderna. Edit. Herder. 
Barcelona, 1968. Pag. 234. 

Grison, M. — Teologia tiatural o 
Teodicea. Edit. Herder. Barcelo¬ 
na, 1968. Pag. 256. 

Qua semper Prof. R. Verneaux 
praestitit perspicuitate in exponenda 
doctrina, in hoc volumine historiae 
“philosophiae recentioris” ea quoque 
per fulget. Nihil est quod in hoc libro 
supersit; sed nequaquam id mirari 
debemus, haec enim historia a peri- 
tissimo Sancti Thomae studioso viro 
exarata est. Hoc credimus optimum 
hujus libri esse meritum; ideSmque 
dicendum existimamus de altero libro 
cui index “Teologia natural o Teo¬ 
dicea” a Michaele Grison perspi¬ 
cue conscripto. Unus et alter inscrip¬ 
tus est in collectione cui index “Cur¬ 
so de Filosofia Tomista”, quam, duos 
abhinc annos, domus libraria Herder 
edere coepit. 

Primus vero, proprietatibus, quas 
ante demonstravimus, instructus, con¬ 
tinet, novem tantum capitibus, descrip¬ 
tionem “philosophiae recentioris” quae 
vulgo dicitur, scilicet: a Renato 
Descartes usque ad G. G. F. Hegel. 
Facillime animadvertent lectores li¬ 


brum non peritis, sed philosophiae 
tironibus dicatum esse, quam ob 
rem in hoc opere librorum notitia, 
quamvis selectissima, exigua videtur. 

Alteri autem libro tres sunt par¬ 
tes. In prima quaeritur num Deus 
sit (p. 27-133); in altera agitur de 
Dei natura (p. 137-176); in tertia 
tandem de Deo et mundo sapienter 
disputatur (p. 189-255). 

Qui hujus collectionis in libris 
versati sunt plane adfirmant eos ra¬ 
tionis mentisque conformationi mag¬ 
no sine controversia esse adju¬ 
mento. 

Garcia-Salve, F. — Hombrelucha. 

Edit. Sigueme, Salamanca, 1969. 
Pag. 151. 

Primum exponit auctor ad Cujus 
imaginem instituere velit juvenes 
operis lectores; deinde acriter lucu- 
lenterque affirmat se neminem do¬ 
loso verbo vel litterario fuco falle¬ 
re velle; denique dicit sibi persua¬ 
sum esse viam hominis inchoandam, 
continenter orando. 

Vividi jure appellari possunt hu¬ 
jus alacris in dicendo scriptoris li¬ 
bri ; nam fere unice ad vitam ac¬ 
tuosam spectant; sed adeo sapienter 
sunt scripti ut antequam cor exci¬ 
tent jam mentem solide evangelica 
doctrina informaverint. 

Libri, quem recensemus, , indicem 
accommodatissimum juvenibus exis¬ 
timamus auctorique gratulamur quod 
uno tantum verbo, “Hombrelucha”, 
exprimere adeptus est “militiam esse 
vitam hominis super terram”: mun¬ 
dum hominesque radicitus immutari 
fortiter indesinenterque pugnando in 
mendacia, mendaciola, fraudem, inju¬ 
riam universamque luxuriam. 

Petrus Herranz, C. M. F. 

Ciikistin, J. — Ejercicios y Retiros 
para adolescentes. “Escuela de fe”, 
coi. de Pastoral Catequetica. Ma- 
rova, Madrid, 1968. Pag. 169. 

Christin, J. — Los adolescentes. 
“Escuela de fe”, coi. de Pastoral 
Catequetica. Marova, Madrid, 
1968. Pag. 229. 

Eu tibi duo libri qui sese mutuo 
complent. Eorum auctores —sacerdo¬ 
tum manus in juvenes religiose in¬ 
stituendos incumbentium J. Christin 
moderante— secessum spiritualem re¬ 
novare cupientes veterata veste quasi 
exuere conantur vividiore dicendi ge¬ 
nere quod melius intellegant adules¬ 
centes quodque eisdem magis arri¬ 
deat. Quam ob rem, praeter novam 
secessus spiritualis rationem atque 
structuram, novis etiam adjumentis 
utuntur auctores: discis phonogra- 
phis, linearibus picturis, canticis, col¬ 
loquiis ceterisque adminiculis quae ab 
ipsis juvenibus in coetibus saepissime 
usitantur. 

“EJERCICIOS Y RETIROS PA¬ 
RA ADOLESCENTES” quod in¬ 
scribitur volumen introductionem de 
secessu spirituali e jusque nova ratio¬ 
ne atque praeparatione prodit (p. 9- 
54); quam quinque sequuntur argu¬ 
menta in secessibus tractanda: De Dei 
donis. Missa, foederis sacrificium. De 
Dei vocatione. Homo novus, vita no¬ 
va. Regnum Dei (P. 55-150). Conclu¬ 
sio et appendices (p. 151-169). 

“LOS ADOLESCENTES”, talis 
prostat alterius voluminis index. In 
quo ita procedunt auctores. Primum 
de religiosa adulescentium indole de- 
que eorum postulatis atque necessita¬ 
tibus (p. 7-78); deinde octo praeben¬ 
tur ad recollectionem spiritualem ar¬ 
gumenta, ut patet: Vigiliae paschalis 
Iiturgia. Christus adulescentes arces¬ 


sit. Dei vocatio exaudienda. Quo 
modo singularis vita christiana obti¬ 
nenda. Versus beatitudinem cum 
Christo. Per Domini itinera cum 
Joanne Baptista. Spei certamen. Vo¬ 
catio ad apostolatum (p. 79-166). 
Denique lector materiam quoque seu 
argumenta inveniet brevibus medita¬ 
tionibus habendis colloquiisque cum 
adulescentibus dialogi ope conseren 
dis. 

Jean-Nesmy, C. — Practica de la 
Liturgia. Edit. Herder, Barcelona, 
1968. Pag. 272. 150 ptas. 

Constitutio Vaticani II, quae “Sa¬ 
crosanctum Concilium” inscribitur, 
ad renovandam liturgiam, eo quidem 
intendit ut christifideles efficienter 
Ecclesiae orationem communicent. 
Qua tamen ratione modoque percipi 
possunt fructus ex ritibus adeo ex¬ 
peditis etiam atque renovatis, si ig¬ 
nari sumus sensus spiritualis gestuum, 
incessuum, verborum ceterorumquc 
usitatissimorum ex quibus quaeque 
constat celebratio liturgica? 

Dom. Claudius Jean-Nesmy, qui 
hanc orationis disciplinam nobis ex¬ 
pedire exoptat, non tantum rei expo¬ 
sitionem facit, verum etiam vivido di¬ 
cendi genere actus significat quos 
quisque ex ordine exsequitur, quin 
animum eis nimis intendat, cum mis¬ 
sam petit, ut domo exire tamquam 
Abraham, in ecclesiam introire, sese 
aqua benedicta signare, locum tenere 
in coetu populi Dei, pie exultanterque 
canere, silentio se introrsum reducere 
quo melius Christi sacramentum 
communicet. 

Babjn, P. — Los jovenes y la fe. 
Edit. Herder, Barcelona, 1962. 
Pag. 276. 85 ptas. 

Marianus Mot.ina, C. M. F. 

Curti, C. — Due commentarii inedi¬ 
ti di Salonio ai Vangcli di Gio- 
vattni e di Matteo. Pag. 73. Lire 
500. 

Curti, C. — Salonii de Evangelio 
Iohannis — De Evangelio Mat¬ 
thaei. Pag. 161. Lire 3000. 

Curti, C. — Osservazioni sui “QUIS 
DIVES SALVETUR ” di Cle- 
niente Alessandrino. Pag. 33. Li¬ 
re 750. Bottega d’Erasmo, Torino, 
196S. 

De duobus primis opusculis inea¬ 
mus sermonem. Prof. Carmelus Cur¬ 
ti primo volumine “Due commentarii 
inediti di Salonio ai Vangeli di Gio- 
vanni e di Matteo” disputationem ha¬ 
bet de duobus commentariis nondum 
vulgatis episcopi Salonii; quam dis¬ 
putationem auctor esse contendit 
quamdam introductionem ad editio¬ 
nem criticam duorum commentario¬ 
rum et quasi praeviam eorum noti¬ 
tiam ; idcirco primum Prof. C. Curti 
de monumentis manu scriptis traditis 
agit (o. 6-20), deinde de fontibus 
(p. 20-60). denique de auctore cui 
commentaria adscribantur, id est, Sa¬ 
lonio (p. 61-70). 

Altero volumine “De Evangelio 
Iohannis”. “De Evangelio Matthaei” 
quod inscribitur, primam editionem 
horum commentariorum Salonii Car¬ 
melus Curti apparatu critico et indi¬ 
cibus instruxit. Praefatio primo loco 
initur de Codicibus imprimis qui auc¬ 
tori praesto fuerunt quosque ipse 
contulit atque recensuit: A (Augien- 


sis), C (Vindobonensis), E (Zwttlen- 
sis), M (Monacensis), N (Pragensis), 
(p. 7-10). Incipit Salonii commenta¬ 
rium “De Evangelio Iohannis”, ubi 
textus latinus prostat quamplurimis 
illustratus lectionibus quae in appara¬ 
tu critico ad calcem supra memoratis 
codicibus respondent (p. 15-103). 

Dein pari ratione sequitur commen¬ 
tarium “De Evangelio Matthaei” 
(p. 107-128). Et in extremo opere: 
Index locorum sacrarum scripturarum 
(p. 131-136), Index nominum (p. 137- 
139), Index verborum notabilium (p. 
141-160), quibus volumen commodius 
redditur ad studiorum utilitatem. 

Hoc tandem perbrevi volumine ter¬ 
tio Prof. C. Curti annotationes facit 
ad Clementis Alexandrini opusculum 
quod “Quis dives salvetur” inscribi¬ 
tur quodque est opus non tantum in 
se parum investigatum verum etiam 
minus hucusque cognitum ex omni¬ 
bus Clementis Alexandrini scriptis. 
Quamvis parvae molis haud parvi mo¬ 
menti videtur commentariolum Prof. 
C. Curtii ad primaevarum communi¬ 
tatum Christianarum de quibusdam 
quaestionibus cognitionem; Clemens 
enim Alexandrinus, qui traditis phi¬ 
losophiae platonicae novisque tempo¬ 
rum postulatis obsecundans tot quaes¬ 
tiones nova quidem ratione exegetica 
pertractavit, hac brevi tractatione rem 
theologicam et ad usum vitae utilem 
aggreditur disputandam, qua christi- 
fidelium communitates saepe primae¬ 
vis illis temporibus afficiebantur: ve¬ 
rum divitiarum sensum evangelicum. 

Marianus Molina, C. M. F. 

